Маҳбуба Сафаровна 1-секция\n1 variant spring midterm 2020 writing, akm.pr-5,6, Тестлар 13(1), Galogen va Halkogenlar, 2 5296401610405054001, Elektron pochta tizimining sifatli ishlashi nimalarga bog‘liq -fayllar.org, 6-mavzu, Выполните упражнения 1, Ehtimollar nazariyasi va matematik statistika (Sh.Farmonov va b.), Ehtimollar nazariyasi va matematik statistika (Sh.Farmonov va b.), tabiat falsafasi-1, Mustaqil ish(1), Iroda, Xolmanova Z. Tilshunoslikka kirish\nЭРОЗИЯ ВА УНИ КАМАЙТИРИШ УСУЛЛАРИ\nХайитова Маҳбуба Сафаровна – ассистент.\nХамроева Шахноза талаба\nИсоқов Жавохир талаба\nУшбу мақолада суғориш майдонларда эрозияга учраган ерларнинг камайтириш чора-тадбирларни кўллаш орқали ерларнинг мелиоратив ҳолатини яхшилаш қишлоқ хўжалик экинлардан юқори ва сифатли ҳосил олишга эришиш бўйича маълумотлар бериб ўтилади.\nКалит сўзлар. Тупроқ, нишаблик, намлик сиғими, суғориш меъёри, суғориш режими, суғориш техникаси, шамол, эгат, эрозия, ҳосилдорлик.\nКириш Ҳозирда республикамизнинг 44797,7 минг гектар умумий майдонидан қишлоқ хўжалигида фойдаланадигани Улар турли табиий тупроқ-иқлимга эга бўлган қишлоқ хўжалик ҳудудларида жойлашган бўлиб, жадал деҳқончилик асосан мелиоратив, экологик ҳолати ҳамда тупроқларининг унумдорлик даражаси бир-биридан кескин ажралиб туради. 1,5 млн. гектардан ошиқроғи дефляцияга, шу жумладан 0,7 млн. гектари кучли дефляцияга учраган, 660 минг гектар ерда ирригация эрозияси, 40 минг гектар майдонда жарлик эрозияси мавжуд бўлиб, суғориб деҳқончилик қилинадиган майдонларда тупроқ унумдорлиги пасайиш тенденцияси кузатилмоқда.\nБунинг асосий сабаблари сифатида тупроқнинг мелиоратив ҳолати ёмонлашиши, тупроқ унумдорлигини оширувчи асосий омиллар, хусусан эрозия жараёнлари кучайиши, тупроққа асосий ишлов бериш тизимига тўлиқ амал қилмаслик, ҳайдов ва ҳайдов ости қатламларида тупроқ зичланишини ортиши, экинлар структураси ва уларнинг ҳосилдорлигини тупроқ унумдорлигига монанд равишда муқобиллаштирилмаслиги, ўсимликларни озиқлантириш тартиблари ҳамда биомасса билан тупроқдан чиқиб кетаётган озиқаларнинг тупроққа қайтарилиши каби табиат қонунининг тўлиқ ишламаётганлиги ва бошқа жихатларни келтириш мумкин .\nМуаммо Бу эса ўз навбатида қишлоқ хўжалигида юқори ҳосил олишда тупроқ унумдорлигига салбий таъсир кўрсатувчи жараёндир. Эрозиянинг хосил бўлиши тоғ жинсларининг, тупроқнинг ёки бошқа юзалар бутлигининг физик - кимёвий хусусиятларининг парчаланиб бузилишидан келиб чиқади. Тупроқни эрозия жараёнидан сақлаш, умуман тупроқни муҳофаза қилиш асосий қомусимиздир.\nЭрозиянинг бошланиши, тупроқнинг меҳаник таркибига, гумус миқдорига ва ёнбағирли ерларнинг қиялик даражасига боғлиқ. Қумоқли типик бўз тупроқларда 1,5-2° C дан ошганда гумусли қора тупроқларда 2-3 градусда эрозия жараёни ривожланиши аниқланган.\nТупроқ билан бирга унинг таркибидаги барча макро ва микро озиқ моддалар хам ювилиб кетади. Натижада қиялик ерларда унумдорлик ва бошқа ҳусусятлари ҳар ҳил бўлган тупроқлар пайдо бўлади. Бундай ерларда экин хосилдорлиги кам бўлиши мумкин. Ирригация эрозияси натижасида тупроқ ювилиши хар йили гектарига 100-150 тоннагача ва ундан хам ошиқ ошиб кетиши мумкин ва ана шу тупроқ билан бирга гумуснинг йиллик гектарига 500-800 кг, азот-гектарига 100-120 кг, фосфор 75-100 ва ундан кўпроқ килограммни ташкил етиши мумкин. Сув эрозиясидан йўқ бўлаётган азот, фосфор миқдори билан таққослайдиган бўлсак, сув эрозиясига учраган майдонда ҳар йили солинаётган азотнинг 70 фоизи ва солинаётганига қараганда 10-60 фоиз фосфор кўп ювилиб кетади, бу эса экинлар хосилдорлигига салбий таъсир қилиши шубхасиздир .\nТупроқ эрозияси табиий ва антропоген омиллар таъсирида емирилиш, ювилиш ва учиб кетиш жараёнларга қараб сув ва шамол эрозиясига бўлинади. Кучли сув оқими таъсиридаги емирилиш, ювилишга сув эрозияси, кучли шамол таъсирида тупроқ, қум учиб кетиши шамол эрозияси ёки дефлация дейилади. Дефлация – тупроқ, қумни устки қатламини кучли шамол таъсирида учирилишини англатади.\nСув эрозияси ривожи ерларни релъефига ва сув оқимига боғлиқ. Шамол эрозияси ер устини ҳамма кўринишларида кучли шамол таъсирида қиялик, текисликларда меҳаник таркиби енгил бўлган тупроқлар 12-15 м/сек тезликда юқори даражада ривожланади.\nШамол кучи таъсирида тупроқ заррачаларининг кўчиши натижасида шамол эрозияси – дефлация юз беради. У ташқи кўринишига қараб кундалик дефлация ва чанг тўзонли дефлацияга ажралади. Кундалик дефлация барча ҳайдаладиган тупроқларда тарқалган. Чанг тўзонли бўрон шамолнинг тезлиги ва йўналишига боғлиқ бўлади. Шамол эрозияси умуман қуруқ иқлимда, йиллик ёғин-сочин миқдори кам, ердан намлик буғланиши эса кўп бўлган, бахор ва ёз ойларининг хаво харорати баланд, хавонинг нисбий намлиги эса паст бўлган шароитларда рўй беради.\nРеспубликамиз худудида шамол ва сув эрозияси хар йили қишлоқ ҳўжалигига катта иқтисодий зарар келтиради. Бу эса ўз навбатида кўплаб қишлоқ ҳўжалигидаги ер майдонларининг қишлоқ ҳўжалиги оборотидан чиқарилишига, олиб келмоқда.\nТупроқнинг сунъий ёки тезлаштирилган эрозияси ер юзида инсон пайдо бўлгандан сўнг ерлардан нотўғри фойдаланиш туфайли рўй бера бошлаган. Тезлаштирилган эрозия таъсирида тупроқнинг устки хосилдор қисми деярли учирилиб, йўқ қилинади. Бу эрозия табиий геологик эрозияга нисбатан минг маротаба тез рўй беради.


Наманганда 15 ёшли қизлар ўзганинг кир машинасини жабрланувчининг уйидаёқ сотиб юборди — Sof.uz\n4.12 20:53 174 Ўзбекистон\nНаманган вилояти Тўрақўрғон туманида уч нафар қиз ўзгага тегишли кир ювиш машинасини сотиб юборди, деб хабар беради Тергов департаменти.\nМаълум қилинишича, 25-ноябр куни соат 14:00 дан 16:00 гача бўлган вақт оралиғида номаълум шахс Тўрақўрғон туман “Туркистон” МФЙда яшовчи А.Д.нинг (46 ёшли) яшаш хонадонида ҳеч ким ўқлигидан фойдаланиб, айвонда бўлган, нархи 1,5 миллион сўмлик Артел кир ювиш машинасини ўғирлаб, ҳодиса жойидан яширинган.\nМазкур ҳолат юзасидан Тўрақўрғон туман ИИБ ҳузуридаги Тергов бўлими томонидан номаълум шахсга нисбатан Жиноят кодексининг 169-моддаси 2-қисми “Г” банди (ўғрилик) билан жиноят иши қўзғатилган.\nҲодиса жойида гувоҳлар сўроқ қилинганда, воқеа содир бўлган вақтда жабрланувчининг яшаш хонадони олдида оқ рангли “ВАЗ-21011” автомашинаси ва 3 нафар аёлни кўрганини билдирган.\nОлиб борилган тезкор қидирув ишлари натижасида видеокузатув мосламалари ёрдамида “ВАЗ-21011” автомашина фуқаро М.Н.га тегишли екани аниқланган. У ўғирланган кир ювиш машинасини Янги Наманган тумани “Гулистон” МФЙда яшовчи К.О.га (15 ёшли) С.М., З.Д. ва Р.Ж.лардан 500 минг сўм евазига сотиб олганини маълум қилган. Кир ювиш машинаси ашёвий далил сифатида расмийлаштирилган.\nҲозирда жиноят иши бўйича вояга етмаган С.М., З.Д. ва Р.Ж. гумон қилинувчи тариқасида ишда иштирок етишга жалб қилиниб, ҳимоячи ва қонуний вакиллари иштирокида сўроқ қилинган. Тергов ҳаракатлари давом етмоқда.


Telegram асосчиси Павел Дуров пул ва бойлик хусусида - Terabayt.Uz\nTelegram асосчиси Павел Дуров пул ва бойлик хусусида\nПавел Валерьевич Дуров — россиялик тадбиркор, дастурчи. 1984 йилда таваллуд топган. Талабалик йилларида Россия Федерацияси Президенти стипендияси номзоди бўлган. «ВКонтакте» ҳамда Telegram платформалари асосчиси. Forbes рейтингига кўра, Дуров 2016 йилда $0,6 млрд доллар маблағ билан Россиянинг энг бой кишилари рўйхатида 135-ўринда туради. Қуйида миллиардернинг бойлик ва пул ҳақидаги фикрларини эътиборингизга ҳавола қиламиз.\n"Менинг ҳаёт тарзимни кошоналарда, қўша-қўша машиналар қуршовида ва шахсий самолётларда тасаввур қилган одамлар қаттиқ янглишадилар. Менда на самолёт, на қиммат спорт машиналари ёки ҳашаматли сарой бор. Менинг кундалик турмушим ниҳоятда содда -- яёв ҳаракатда бўлиш ва ишга метрода қатнаш, самарали иш кунидан кейин 18-20 м2 майдондан иборат ижара хонасида умргузаронлик қилиш. Менинг ўрнимда бўлиш истагидаги одамнинг спиртли ичимликлар ва гўшт истеъмол қилиш ҳамда жавонни қимматбаҳо кийимлар билан тўлдириш каби одатлардан воз кечишига тўғри келади.\nОддий ва камбағалона ўтган талабалик кунларимдан бошлаб шу кунгача ўз-ўзимга мол-дунёнинг ўткинчи экани, яратувчанлик ҳаётнинг бош эҳтиёжи ҳамда ташқи ҳолат ҳеч қачон инсоннинг ички ҳолати учун тарози бўла олмаслигини уқтиришдан чарчамайман. Шунга ҳам 10 йил бўлибди. Бойлик ортидан янги одатлар орттириш ва янги одамга айланиш -- билиб туриб ўзингизни қулга айлантиришга тенг. Киши кўрсинга серҳашам ҳаётга ошно бўлиш, атрофга қўрқоқ ва муттаҳам одамларни тўплаш, зарурат боис ёлғон сўзлаш ва хотиржамликни қурбон қилиш -- бу сизнинг мол-дунёга бўлган баднафслик учун тўланадиган товоннинг бир қисми, холос.\nИнсон пулни деб бир-бирининг инсоний шаънини булғамайдиган маънавий юксакликка етиб келди. Модомики, орамизда шундай одамлар бўлса, уларнинг хатти-ҳаракатлари бирор мантиқий асосга эга эмас. Бойлик боис зўравонликни одат қилган жамият эса узоқ мавжуд бўлмайди.\nМол-дунёга ўч одамларнинг энг катта гуноҳи эса -- топилган пулларни оғринмай ҳавога совуришдир.\nКатта бўлмаган шаҳар нархига тенг бўлган яхталар ёки 2 миллион долларлик автомоббил харид қилиш орқали сохта обрў орттириш носоғлом ижтимоий қарашларга, исрофгарчилик ҳамда зўравонликка сабаб бўлади.\nКўҳна бир нақл бор: "Қул озодликка эришишни эмас, қулдор бўлишни орзу қилади". Ҳамонки, инсон ўз-ўзидан озод бўла олмас экан, у ҳеч қачон ички қулликдан халос бўла олмайди. Пулнинг қулига айланиб қолиш -- ҳеч қачон ўзининг шахсий ҳаётига чинакам эгалик қила олмасликни англатади".


Франция итальян вазирининг мулоҳазаларини «қабул қилинмас ва асоссиз» деб атади | Najot.info\n23.01.2019 23.01.2019 Нажот 0 коментариев Африка,итальян вазири,Франция\nФранция Италия бош вазири ўринбосари Луижи Ди Майо французларни Африкани эксплуатация қилишда айблаб чиққач, Италия элчисини чақиртирди. Бу ҳақда The Local хабар бермоқда.\nҚайд этилишича, Луижи Ди Майо Франциянинг Африкадаги сиёсати қашшоқлик ва миграция сабаби экани ҳақидаги ўз фикрини такрорлаган. Бу Франция Италия элчисини чақиртирганидан бир неча соат ўтиб юз берди.\n«Агар бугунги кунда одамлар кетаётган бўлса, бу Европа мамлакатлари, биринчи навбатда, Франция Африкадаги ўнлаб давлатларга нисбатан ўз мустамлакачилик сиёсатини ҳеч қачон тўхтатмагани сабаблидир», — дея қўшимча қилиб ўтган Ди Майо.\nФранция унинг мулоҳазаларини «қабул қилинмас ва асоссиз», деб атади.\n← Экспертлар КХДРда махфий ракета базасини аниқлашди\n«Озодлик Радиоси»га АҚШ бюджети ҳисобидан қанча пул ажратилиши маълум бўлди →\nЭкспертлар КХДРда махфий ракета базасини аниқлашди Вашингтондаги Стратегик ва халқаро...


Келаси йилдан ОТМларда контракт нархи яна ошиши мумкин — 21asr.uz\nЎзбекистонда 2019/2020 ўқув йилидан бошлаб тажриба тариқасида бир қатор олий таълим муассасаларини босқичма-босқич ўзини-ўзи молиялаштириш тизимига ўтказилиши мумкин. Бу жамоатчилик муҳокамаси учун эълон қилинган "Олий ва ўрта махсус таълим тизимини тубдан такомиллаштириш чора-тадбирлари тўғрисида"ги қарори лойиҳасида кўрсатиб ўтилган. Муҳокама 1 январгача давом этади.\n— таълим жараёнига юқори малакали мутахассисларни жалб этиш, кўрсатиладиган таълим хизматлари сифатини ошириш мақсадида ходимларга устамалар, қўшимчалар ҳамда моддий рағбатлантиришнинг бошқа турлари миқдорларини белгилаш;\n— иқтидорли талабаларга, шунингдек, аҳолининг ижтимоий ҳимояга муҳтож қатламларидан бўлган талабаларга нисбатан моддий рағбатлантириш ва қўллаб-қувватлаш чораларини қўллаш;\n— барча маблағларини сақлаш харажатларига, қўйилган вазифа ва мажбуриятларни амалга оширишга, моддий-техник базани мустаҳкамлаш, ўқитишнинг инновацион шакл ва услубларини жорий қилишга ҳамда ходимларни қайта тайёрлаш ва малакасини оширишга сарфлаш;\n— олий таълим муассасаси инфратузилмасига сервис хизматлари кўрсатишнинг алоҳида турлари, жумладан, бино ва иншоотлар, талабалар турар жойлари, спорт объектлари эксплуатацияси, уларни тозалаш, таъмирлаш, компьютер техникаси ва телекоммуникация тармоқларини сақлаш ва юридик хизматлари кўрсатишни хусусий бошқарувга (аутсорсинг усули бўйича) бериш;\n— бўйсунуви бўйича вазирлик ва идора билан келишилган ҳолда олий таълим муассасасининг илмий-педагогик салоҳияти ҳамда унинг моддий-техник базаси имкониятларини инобатга олган ҳолда талабаларни тўлов-контракт асосида ўқишга қабул қилишнинг ҳар йиллик қабул кўрсаткичлари ҳамда янги таълим йўналишлари ва мутахассисликлар очилишини белгилаш;\n— бўйсунуви бўйича вазирлик ва идоралар билан келишилган ҳолда тўлов-контракт асосида ўқитиш қийматини олий таълим муассасасини ўзини-ўзи тўлиқ молиявий таъминлаш миқдорида белгилаш.\nСўнгги банд — нархлар катта эҳтимол билан ошади, дегани. Худди Жаҳон иқтисодиёти ва дипломатия университетида икки баробарга ошганидек. Ўз навбатида, нархлар ошгани билан қабул квотаси ҳам ошиши, ўқишга кириш имконияти аввалги йилларга нисбатан кенгайиши мумкин.\n"Хорижлик"лар тонировка учун қандай ҳақ тўлайди


Kutubxona - Oʻlmas Umarbekov. Yulduzlar (hikoya) / Kiril\nSiz shu sahifadasiz: Oʻlmas Umarbekov. Yulduzlar (hikoya) / Kiril\nАсар номи Юлдузлар (ҳикоя)\nТунда машина ҳайдашнинг ўзига хос гашти бўлади. Ҳамма ёқ сув қуйгандек жимжит. Олис-олисларда чироқлар милтиллаб кўринарди. Йўл юқорилаб борган сари кўкда гоҳ ёниб, гоҳ сўниб турган сон-саноқсиз юлдузлардан фарқ қилиб бўлмайди уларни. Юлдузлар... Юлдузлар... Юлдузлар порлаб турган тунда йўлинг сира тугамаса, қанча олис юрсанг, шунча яхши. Чарчоқ сезмайсан, роҳат билан нафас оласан, руҳинг енгил тортади, нималарнидир хиргойи қиласан.\nНазирполвоннинг кайфи чоғ эди. Бугун ҳар кунгидан кўп ишлаган бўлса ҳам, чарчаганини сира сезмасди. Папирос тутатар экан, икки томондан лип-лип ўтиб турган кўм-кўк дарахтларга, кўкда кўзни камаштирадиган даражада жимирлаётган оқ сариқ юлдузларга суқ билан қараб қўярди. Бир маҳал нимадир эсига тушиб қолди, шоша-пиша кабина қутисини очди. Унда учи зар қоғоз билан ўралган беш юлдузли конъяк тебраниб ётарди. Назирполвон жилмайиб қўйди, ой шуъласида текис, оппоқ тишлари худди конякнинг зар қоғозидек ялтираб кетди. У қўлига шишани олиб, у ёқ-бу ёғини кўрди-да, яна жойига қўйди.\n— Ахир, ёлғиз ўзингиз... қандоғ бўларкин? — деди иккиланиб.\n— Йўқ, ишонишга-ку ишонаман-а, лекин... — йигит аёлга ўгирилди. — Ҳай, майли, ўзингиз бораверинг. Эрталаб баллон юборишсин, эсингиздан чиқиб қолмасин.\nЯна ўша маълум ва таниш йўл... Ҳамма ёқ жим-жит. Моторнинг бир оҳангда гуриллашидан бошқа ҳеч нарса қулоққа чалинмайди. Олдинда сон-саноқсиз юлдузлар... Назирполвон боя шаҳарга қайтаётганида, битта анжирдек юлдузни кўз остига олиб қўйган эди. Ўша юлдуз мана ҳозир ҳам шундай тўғрисида турибди, на нарига ўтади, на берига. Худди соқчидек у билан баробар боради. Қани энди шундай ҳаёт юлдузинг бўлса! Оғирингни енгил қилса, ўнқир-чўнқир кўчаларга тушиб қолиб адашиб юрганингда, сени қўлингдан ушлаб, катта кўчага олиб чиқса, йўлингни равшан қилиб турса!\n— Ҳм... — деди полвон ва истеҳзо билан жилмайди, буни аёл сезмади.\n— Йўл олис... Аёл киши...\n— Аёл киши ҳам одам-ку! Одам одамга ишониши керак! Назирполвон ялт этиб унга қаради. Одам одамга ишонади... У бу гапни иккинчи одамдан эшитиши. Биринчи гапирган одам қамоқхона бошлиғининг ёрдамчиси, милитсия капитани Қодиров эди. Назирполвоннинг эсига тўладан келган, новча бу одам келди-ю, сўнгги йиллардаги бутун қилмишлари, тортган азоблари, ёлғизгина онасининг фарёди, бир хиллари тишининг оқини кўрсатиб тиржайган, бир хиллари эса, жирканч, ачиниш билан уни кузатиб қолган таниш-билишлари, ёр-биродарлари, худди ҳозир лип-лип ўтиб турган дарахтлардек, кўз олдида пайдо бўла бошлади.\nМаҳаллада Назир олифта деган ном чиқарди. Қоп-қора сочини жингалак-жингалак қилиб тараган, ингичка, илон изи нусха галстук тақиб, кифти кенг костюм кийган ўрта бўйли йигитга илгарилари ҳавас билан қараган одамлар энди уни кўришса, четлаб ўтадиган бўлиб қолишди. Маҳалланинг кексаси Холпаранг отанинг сандиққа солиб қўйган пули йўқолди. Яна аллакимнинг икки кийимлик кимхоби, тилла асбоблари Назир олифта кириб, ҳол-аҳвол сўраб чиққан куни ғойиб бўлди. Гувоҳлик бериш қийин бўлса ҳам, бу ишларни ҳамма полвондан кўрди. Буни пайқаган Назирполвон бундай ишларни четроқ жойларда қиладиган бўлди. Ўқиш ҳам эсдан чиқди, онаси ҳам. Тўғри, узок юриб келиб, унга қимматбаҳо совғалар бериб туради. Бироқ, ўртада гап йўқ, онанинг сўроқлари жавобсиз қолади. Қанча вақт ўтди шундан кейин, Назирполвон яхши билмайди, тугун ечилди. Ярим кечада уни олиб кетишди. Она бечора уйни бошига кўтариб юборди. Қўни-қўшни йиғилди. Ҳамманинг юзида изтироб, биров бир оғиз гапирмайди. Сўкишса ҳам, ўласи қилиб уришса ҳам майли эди ўшанда. Назирпол-вон ўзи елкасини тутиб берарди, аммо бу жимжитлик, совуқ кўзлар... Назирполвон чидай олмади, кўзларидан тирқираб ёш чиқиб кетди. Қалби изтиробга тўлди.\nEрининг вафотидан кейин мадордан қолган она учун бу — ўлганнинг устига кўмган бўлди. Икки оғир дардни кўтаролмай, йил ўтмасдан қазо қилди.\nНазирполвон ўрнидан турди-да, чигирткалар чириллаб, зим-зиё кечага сеҳрли тус бериб турган қоронғи қабристондан чиқди. Битта-битта қадам ташлаб борар экан, уйига келиб қолганини сезмади. Эшик тирқишидан ичкарига қаради. Ҳовлида беш-олти киши ғивирлаб юрибди... Холпаранг ота самовар қўяётган болага ниманидир қизишиб гапиряпти. Назирполвон эшикни очди, ҳамма унга ўгирилди. Ҳовлига жимлик чўкди. Аввалига Назирполвон нима дейишини билмай турди. Ниҳоят, зўрға тили танглайига ёпишиб:\n— Мени кечиринглар... гуноҳкорман... — деёлди, холос.\nШу куни у ухлай олмади. Одамлар тарқалишгач, бир оз мизғиб олмоқчи бўлиб, ҳовлидаги сўрига чузилди-ю, аммо кўзини юма олмади. Юраги ҳаприқиб, ўрнидан туриб кетди. Кўчада бирга копток тепишиб ўсган ўртоғи Семённи учратиб қолди. Ишдан келаётган экан, қўярда-қўймай уйига олиб кетди. Кейинчалик ишга жойлаштириб қўйган ҳам шу бўлди...\nНазирполвон аёлни уйғотиб юбормаслик учун рулни чап қўли билан ушлаб борарди. Бечора, роса чарчаганга ўхшайди. «Йўлда ухлаш одатим йўқ эди» — деб тутзордан энди ўтилганда айтувди. Мана, бир соатча бўлди, кўз очмайди. Тутзор... Назирполвон сесканиб кетди. Нима қилмоқчи эди-я, боя? Агар ўшанда иш ўйлаганидай чиққанда, ҳозир қаерда бўларди? Қодиров, сенга ишонамиз, деган. Манави кассир хотин ҳам шундай деб уйқуни уряпти.\nЯна ўша таниш йўл. Анжирсурат юлдуз ҳамон тепасида чарақлайди. Юлдузлар... Юлдузлар... Юлдузлар порлаб турган тунда йўлинг сира тугамаса, қанча олис юрсанг, шунча яхши. Чарчамайсан, роҳат билан нафас оласан. Машинани ўз ҳолига қўйиб, ўй ўйлайсан ё нималарнидир хиргойи қилиб кетасан. Назирполвон ҳам ниманидир куйлаб борарди.\n"http://www.kutubxona.com/wiki/index.php?title=Oʻlmas_Umarbekov._Yulduzlar_(hikoya)_/_Kiril&oldid=13078" dan olindi


IUT ВА SKYLINE IT-МУТАХАССИСЛАРНИ ТАЙЁРЛАШДА ҲАМКОРЛИК ҚИЛИШАДИ\nТошкент шаҳридаги Инҳа университети (IUT) ҳамда SKYLINE компанияси юқори малакали IT-мутахассисларни тайёрлашда ҳамкорлик қилиш тўғрисида меморандум имзолашди.\nМеморандум доирасида IUT ҳамда SKYLINE Ўзбекистонда IT-саноатни ривожлантириш соҳасидаги лойиҳаларни амалга ошириш учун технологик марказни ташкил этиш бўйича лойиҳани амалга оширишмоқчи.\nТехнологик марказ IUT талабаларини дастурий таъминотлар ҳамда инновацион ечимларни ишлаб чиқишга жалб этади. Шунингдек, SKYLINE компанияси IUT талабаларини инновацион маҳсулотлар ҳамда сервисларни яратиш ва ишлаб чиқаришга ҳам эътибор қаратмоқда.\nКомпания университет талабаларини ҳақ тўланадиган малака оширишга, шунингдек, ҳамкорликда симсиз алоқа, робототехника ва сунъий тафаккур соҳасидаги танлов ва тадбирлар ўтказишга ҳам жалб этиш масаласини кўриб чиқади.\nМеморандум доирасида SKYLINE Ўзбекистонда STEM-таълимни ривожлантириш дорасида ёшлар учун ҳамкорликдаги тадбирларни амалга оширишга ҳомийлик ёрдамини кўрсатишни ҳам режалаштирмоқда. Бу эса ўз навбатида ёшларни илм-фанга, математикага, технологияга ва муҳандисликка бўлган қизиқишини оширади.


Самарқандда стриптиз рақсига тушувчи қизлар ушланди - BBC News O'zbek\nФото муаллифлик ҳуқуқи zarnews.uz\nImage caption "Зарафшон" газетаси сайтида нашр қилинган суратда рейдлардан бири акс этган\n"Зарафшон" газетасининг ёзишича, шаҳардаги 7 та тунги барда турли қонунбузарликлар аниқланган.\nҚашқадарё милицияси 20 минг сўмга танасини сотаётган аёлни қўлга олди\nМақолада стриптиз - кийимларни доимо ечиб бориш билан тушуладиган рақс билан шуғулланган 20 ёшли қизнинг суҳбати келтирилган.\n" Бу иш билан бир йилдан буён шуғулланаман. Бир нафар фарзандим бор. Онам оғир касалликка чалинган, отам ҳеч қаерда ишламайди. Шу иш орқали кунига 40-50 минг сўм топиб, уйдагиларни боқаман. Бошқа ишни қилай десам, маълумотим йўқ", - деган у.\nҲуқуқ-тартибот муассасалари ходимлари томонидан тунги клублар эгаларига нисбатан муайян чоралар кўрилган. Уларга тунги клубларнинг салбий оқибатлари хусусида тушунчалар берилган.\nТунги клубларда қўлга олинган 11 қизнинг шахсини аниқлаш учун ички ишлар идораларига олиб келинган.\nМақолада мажбурият юзасидан бу иш билан шуғулланаётгани айтган қизларга нисбатан Ёшлар иттифоқи томонидан қандай амалий ёрдам берилгани борасида ҳеч нарса дейилмаган.\nЎзбекистонда сўнгги вақтларда фоҳишаларни қайд этиш ва уларга нисбатан чора кўриш ҳақида хабарлар тез-тез чиқа бошлаган.\nХабарларда уларнинг мижози бўлмиш эркакларга қандай чора кўрилгани борасида ҳеч нарса айтилмайди.\nКузатувчилар фоҳишахона ва тунги клубларда стриптиз рақсларига тушаётган қизларга қонунбузар эмас, балки жабрланувчи сифатида қараш кераклигини урғулашади.\nЙилнинг энг кўп ўқилган мақоласи: Қашқадарё милицияси 20 минг сўмга танасини сотаётган аёлни қўлга олди


ИНСОН МАНФААТЛАРИ ҲАР НАРСАДАН УСТУН » "Жиззах овози" газетаси расмий сайти\nЎзбекистон Республикаси Президенти 2017 йил 22 декабрда Олий Мажлисга тақдим этган Мурожаатномада "Халқ билан мулоқот ва инсон манфаатлари йили"да амалга оширилган ишлар, мавжуд ютуқ ва камчиликлар, уларни бартараф этиш йўллари, яқин беш йилликда Ўзбекистонни ривожлантиришнинг асосий йўналишлари ҳақида атрофлича фикр юритилди. Давлатимиз раҳбари таъкидлаганидек, "дастлабки ижобий натижалар қувонарли, албатта. Лекин фаолиятимизга холис баҳони халқ беради".\n2017 йилда вилоятимизда ялпи ҳудудий маҳсулотнинг ўсиш суръати ўтган йилга нисбатан 102,4 фоизни ташкил этди. Жумладан, қишлоқ хўжалиги маҳсулотлари 101,1 фоизга ўсди. Кичик бизнеснинг саноатдаги улуши 61,3 фоизни ташкил этди. Ушбу кўрсаткичларни янада яхшилаш баробарида келгусида ишга солинмаётган имкониятлардан тўлиқ фойдаланиш вақти етди. Мухбиримизнинг вилоят ҳокимининг биринчи ўринбосари Алишер ХудоЙбердиев билан суҳбатида ана шу жиҳатга асосий аҳамият берилди.\n- Алишер Турсунпўлатович, халқ депутатлари вилоят Кенгашининг навбатдаги сессиясида 2017 йилда ҳудудда етиштирилаётган мева-сабзавотларнинг атиги 15 фоизи қайта ишланиб, 8 фоизи экспорт қилинаётгани айтилди. Дарҳақиқат, ҳисобот даврида 26,9 минг тонна ёки 23,2 миллион АҚШ долларилик мева-сабзавот экспорт қилингани бизнинг имконият ва салоҳиятимизга мос келмайди. Вилоятимизни ижтимоий-иқтисодий ривожлантириш дастури доирасида ушбу йўналишда 2018 йилда рўй берадиган ўзгаришлар нималарда намоён бўлади?\n- Маълумки, ўтган йили ҳудудларни комплекс ривожлантириш, саноат тармоқларини модернизация қилиш йўли билан вилоятимизда 1 триллион 41 миллиард сўмлик лойиҳалар ҳаётга жорий этилди. Бу саъй-ҳаракатлар эвазига 8 мингтадан ортиқ янги иш ўринлари яратилди.\nСуҳбатимиз муқаддимасида алоҳида таъкидлашни истардим. Якунига етган йилда экспорт географияси Болтиқ бўйи мамлакатлари ва Афғонистон давлатлари ҳисобига кенгайди. Товарлар номенклатурасига тухум, қурилиш материаллари ва шиша толаси қўшилгани қувонарли ҳол, албатта. Шу билан бирга, Арнасой, Дўстлик, Фориш, Пахтакор, ўаллаорол ва Мирзачўл туманларида энг муҳим иқтисодий кўрсаткич пастлигича қолгани ҳам бор гап.\nМаҳаллий дастурда белгилаб олинган вазифаларнинг ҳаммаси босқичма-босқич бажарилиши лозимлигини даврнинг ўзи тақозо этаяпти. 2018 йилда 1892 та фермер хўжаликлари ана шу эзгу ишларда иштирок этади. Изланишлар ва ташаббускорлик қарийб йигирмата йўналишдаги лойиҳаларга асос солади, 8,5 мингдан кўп янги иш ўринлари барпо этади дегани. Кенг кўламли жараёнда 77 минг 200 тонна ёки 60,4 миллион АЈШ доллари ҳажмидаги қишлоқ хўжалиги маҳсулотлари хорижий ўлкаларга экспорт қилинади.\n"Фаол тадбиркорлик, инновацион ғоялар ва технологияларни қўллаб-қувватлаш йили"нинг дастлабки чорагида белгиланган экспорт прогнози ҳажмини 3,4 миллион АҚШ долларидан 5 миллион АҚШ долларига етказишни режалаштирганмиз. Бу вазифани бажарса бўлади. Масалан, ҳудудий дастур доирасида Арнасой туманидаги "БМБ Агро трайд" масъулияти чекланган жамиятида мош маҳсулотлари етиштириш, уни қайта ишлаб экспорт қилишгача бўлган кластер усули жорий қилинаяпти. "Ниҳол Инвест" ва "Зарбдор логистика" масъулияти чекланган жамиятларида ҳам ана шундай марказ ташкил этишга тайёргарлик кў-рилмоқда. "Жиззах импекс" масъулияти чекланган жамияти Россия Федерацияси ва Қозоғистон Республикасида савдо уйларини очишга киришган. Бу рўйхат келгусида сезиларли равишда кенгаяди.\n- Сиз алоҳида тилга олган маҳаллий дастурда ушбу йилда вилоятимиз миқёсида уддаланадиган ишлар ҳам аниқлаб олинган. Гап 2018 йилда вилоятимизда етиштириладиган 1 миллион 351,6 минг тонна маҳсулотлар ҳақида бораяпти.\n- Бу йилги Дастурда 55 минг гектар майдонда сабзавот, полиз маҳсулотлари ва картошка етиштирилиши, 14 минг гектарлик боғ яратиш ва 5,6 минг гектар ток қатор ораларига сабзавот маҳсулотларини экиш белгилаб берилган. Экиш ва агротехник тадбирларни амалга ошириш учун тижорат банкларининг 8,3 миллиард сўмлик имтиёзли кредитлари йўналтирилиб борилади. Доимий фаолият кўрсатадиган 32 та агрофирма фермер ва деҳқон хўжаликларини уруғлик ва бошқа ёрдамчи воситалар билан таъминлайди.\nБу ҳали ҳаммаси эмас. Иш режамиздан келиб чиқиб, 2018 йилда вилоятимиз туманларида умумий сиғими 12,2 минг тонна бўлган 12 та янги совутгичли сиғимлар, 41,7 гектарлик майдонда 33 та иссиқхона, йиллик қуввати 55,1 минг тоннага тенг 38 та қайта ишлаш корхоналари 453 гектардан иборат майдонларда янги интенсив боғлар ва 894 гектар майдонда эса янги токзорлар ҳам ташкил этамиз. Келгусида маҳсулотни экспорт қилиш ҳажмини ошириш мақсадида ўтган йилнинг ноябрь-декабрь ойларида 2110 гектарлик майдонга (43,6 фоиз) тўқсонбости усулида сабзавот экинлари эктирган эдик. Бу ишни жорий йилнинг февраль ойида тўлиқ якунлаймиз.\n- Сўнгги йилларда мамлакатимиздаги агросаноат мажмуида, фермер ва деҳқон хўжаликларида, қолаверса, шахсий секторда янги соҳаларни ривожлантиришга киришиш кузатилмоқда. Бу жараён вилоятимизни ҳам четлаб ўтгани йўқ.\n- Суҳбатимизда бир қатор ҳудудларнинг номини тилга олиб ўтдим. Бунинг ўзига хос сабаблари бор. Ҳудудий дастурда ҳар бир ҳудудни ижтимоий-иқтисодий ривожлантиришда маҳаллий шарт-шароитлар инобатга олинган. Ана шу тамойиллардан келиб чиқиб, бугунга қадарҒаллаорол, Зомин, Зарбдор ва Шароф Рашидов туманларида қуёнчиликни ривожлантиришга ихтисослаштирилган 6 та агрофирмага асос солинди. Ушбу субъектларга ва якка тартибдаги тадбиркорларга 7,9 миллиард сўмлик имтиёзли кредитлар ажратилди.\nАмалий чора-тадбирлар 2018 йилда қуёнлар сонини 48 минг бошга етказиш, 67 минг тонна парҳезбоп гўшт ва 33 минг дона қуён териси олиш, 266 нафар фуқарони муқим иш билан таъминлаш имконини яратади.\n20,8 миллиард сўмлик сармоя (унинг 12,5 миллиард сўми "Халқ банки"га тегишли) доирасидаги 38 та лойиҳада келгусида 869 бош қорамол ҳарид қилиш, хорижий давлатлардан 350 бош наслдор қорамолларни олиб келиш режалари мужассамлашган. Ўз навбатида, бу саъй-ҳаракатлар самараси қарийб 100 тонна сут ва гўшт маҳсулотлари тайёрланишида ҳамда 153 та иш ўринларига асос солинишида кўзга ташланади.\nҲисобот даврида 185 минг бош парранда келтириш эса 1,1 миллион дона тухум, 50 тонна парҳезбоп гўшт ишлаб чиқариш, соҳада 92 та иш ўрни янгидан пайдо бўлиши билан алоҳида аҳамиятга эгадир. Шу ўринда 24 та лойиҳани маблағ билан таъминлашда "Ўзсаноатқурилиш банк" фаол иштирок этганини таъкидлаб ўтиш мақсадга мувофиқдир.\n"Ипотекабанк"нинг имтиёзли кредитлари асосида молиялаштириладиган 39 та лойиҳада 248 гектар ҳудудда сунъий сув ҳавзасига асос солиш, 226 тонна балиқ ва балиқ маҳсулотларини истеъмолчиларга етказиб бериш, 144 та янги иш ўринлари яратиш режалаштирилган.\n4,1 миллиард сўмлик қийматга эга (уларнинг 3,1 миллиард сўми "Алоқабанк"ники) 84 та лойиҳа доирасида ташкил этиладиган 11 минг 183 та асалари оиласида 192 тонна асал ва асал маҳсулотлари олиниши кўзда тутилмоқда.\nЯнги босқич одимлари ўзида юртимиз келажагини мужассамлаштирган. Суҳбатимизда тилга олинган рақамлар инсон манфаатларига йўналтирилган олийжаноб мақсадлар, халқимизнинг улкан орзулари ифодасидир. Ҳар бир кўрсаткич одамлар ҳаёти даражаси муқаддам қандай бўлгани, эртаси қандай кечиши ҳақида тўлиқ тасаввурга эга бўлиш имконини беради. Амалга оширилиши кўзда тутилаётган чора-тадбирлар ҳамюртларимиз турмуш даражасини сифат жиҳатидан янги босқичга олиб чиқиш учун хизмат қилиши, шубҳасиз.\nСуҳбатдош: Раҳматулла ЮНУСОВ\n» ЯНГИ КОРХОНА ИШ БОШЛАЙДИ


Нима учун айрим одамлар коронавирусдан даволангач вафот этади? - Bugun.uz\nНима учун айрим одамлар коронавирусдан даволангач вафот этади?\n18:22 | 12-01-2022\nРоссиялик кардиолог Сергей Бойцов коронавирусдан тузалгандан сўнг айрим одамлар вафот этиши мумкинлигини маълум қилди. Бу ҳақда «Sputnik» хабар берди.\nМаълум қилинишича, ковиддан даволанганларда юрак-қон томир тизимидаги патологик жараён тузалгандан кейин ҳам давом этиши мумкин. Мутахассислар инсон саломатлигининг бу вақтдаги ёмонлашувига коронавирус сабаб бўлмаслиги, чунки организмда вирус қолмаслигини айтган.\n«Бироқ яллиғланиш жараёни ишемик касалликнинг кучайишига олиб келиши мумкин», — деган Бойцов.\nШифокорнинг таъкидлашича, бу касалхонадан чиққандан кейин ҳам бир мунча вақт ўтгач содир бўлиши мумкин. «Биз миокард инфаркти, шунингдек, ўлимга сабаб бўлувчи асорат ҳақида ҳам гапиряпмиз», — деган у.\nКардиолог юрак-қон томир касалликлари билан оғриган беморлар алоҳида хавф тоифасига кириши, шунинг учун бундай беморларни мажбурий равишда эмлаш кераклигини айтган. Унинг аниқлик киритишича, юрак-қон томир касалликларидан кейинги асоратлар, жумладан, ўлим кўрсаткичлари нафақат коронавирус, балки аксарият инфекциялар билан ҳам боғлиқ.\nАввалроқ россиялик мутахассис ковиднинг янада хавфли штами юзага келишидан огоҳлантирганди. Шунингдек, Европанинг ярми «омикрон» штами билан касалланиши маълум қилинган.


«Омикрон» штамини зарарсизлантириш учун организмда қанча антитанача бўлиши керак? - Bugun.uz\n«Омикрон» штамини зарарсизлантириш учун организмда қанча антитанача бўлиши керак?\n18:11 | 20-12-2021\nКоронавируснинг «омикрон» штамини зарарсизлантириш учун антитаначалар миқдори вируснинг асл вариантини зарарсизлантиришда етарли бўладиган антитаначалар миқдоридан кўп бўлиши керак. Бу ҳақда Италия тиббиёт агентлиги президенти, вирусолог Жоржо Палуга таяниб, «24 Italia» хабар берди.\nУнинг сўзларига қараганда, баъзи нашр этилмаган тадқиқотлар натижаларига кўра, янги штаммни тўхтатиш учун асл штаммни зарарсизлантиришда етарли бўладигандан антитаначалар 10–40 баравар кўпроқ бўлиши керак.\nҚайд этилишича, мутахассис «омикрон» штами иккита эмланишдан ёки касалликдан тузалгандан кейин юзага келадиган антитаначаларни четлаб ўтиши мумкинлигини қўшимча қилган. Жоржо Палунинг айтишича, коронавирусга қарши эмлаш курсининг самарадорлиги ҳақида фақат учинчи дозадан кейин гапириш мумкин.\nПалунинг таъкидлашича, олимлар янги штамм «дельта» билан солиштирганда қанчалик хавфли эканини ҳали аниқ айта олмайди.\n«Жанубий Африка тажрибаси бу ерда ишламайди. Жанубий Африка аҳолиси Европаникидан ёшроқ, эмлаш даражаси тахминан 25 фоизни ташкил қилади», — дейди мутахассис.\nАввалроқ ЖССТнинг «омикрон» штами тарқалишига оид прогнози эълон қилинганди. Шунингдек, «омикрон» штамининг фақат кечаси намоён бўладиган аломати маълум бўлганди.


22 МИНГДАН ОРТИҚ ХОНАДОНДА ҲАЁТ ИЗГА ТУШДИ\n≡Давр нафаси 15:04, 19.10.2017 ✔769\nМамлакатимизда маҳалла фаолиятини қўллаб-қувватлаш билан бирга, унинг вазифалари кўламини кенгайтиришга алоҳида эътибор қаратилаётир. Шунинг учун ҳам ушбу институтнинг ижтимоий-иқтисодий ҳаётимиздаги ўрни ва таъсири кенгаймоқда.\n≡Давр нафаси 15:04, 19.10.2017 ✔516\n≡Долзарб мавзу 15:04, 19.10.2017 ✔643\n≡Долзарб мавзу 15:03, 19.10.2017 ✔600\nЭНГ ТАРТИБЛИ АВИАКОМПАНИЯ ЎЗБЕКИСТОНДА\n≡Етти кун ≡Етти кун 15:03, 19.10.2017 ✔504\nЎзбекистон миллий авиакомпанияси «Минеральные воды» аэропорти томонидан эълон қилинган рейтинг бўйича энг тартибли парвозларни амалга оширувчи компания сифатида тан олинди.\nБИР СУТКАДА ЕТТИТА ЁНҒИН\n≡Етти кун ≡Етти кун 15:02, 19.10.2017 ✔467\n15 октябрь куни Тошкент шаҳрининг еттита жойида ёнғин содир бўлди, деб хабар беради пойтахт ички ишлар бош бошқармаси матбуот хизмати.\nАЛОҚАСИ БЎЛМАСА, МОЛ-МУЛКИ МУСОДАРА ҚИЛИНМАЙДИ\n≡Етти кун ≡Етти кун 15:02, 19.10.2017 ✔491\nМиллий қонунчилигимизга жиноят содир этилишига алоқадор бўлмаган шахслардан мол-мулкни мусодара қилишни тақиқловчи ўзгартириш киритилди. Бу Президентимизнинг 2017 йил 16 октябрда имзолаган «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунда мустаҳкамлаб қўйилди.\nПОЙТАХТНИ КЎРКАМ ҚИЛИШГА 50 МИЛЛИОН ДОЛЛАР\n≡Етти кун ≡Етти кун 15:02, 19.10.2017 ✔490\nЎзбекистон Республикаси Вазирлар Маҳкамасининг 30 сентябрдаги қарори билан Тошкент шаҳрини ободонлаштириш ва фаровонлигини ошириш жамғармаси ташкил этилди.\nЙИЛНИНГ ЭНГ ЯХШИ ТЎГАРАК РАҲБАРЛАРИ\n≡Етти кун ≡Етти кун 15:02, 19.10.2017 ✔499\nЎзбекистон Республикаси Халқ таълими вазирлиги томонидан «Йилнинг энг яхши тўгарак раҳбари» кўрик-танлови ўтказилди.\n≡Хориж хабарлари ≡Хориж хабарлари 15:01, 19.10.2017 ✔559\nМинскда Оналарни ардоқлаш ҳафталиги доирасида «Қўшалоқ бахт» номи остида эгизаклар фестивали бўлиб ўтди.\nТАЛАБА — ПЕНСИОНЕРЛАР\n≡Хориж хабарлари ≡Хориж хабарлари 15:01, 19.10.2017 ✔492\nБугунги кунда Хитойда 60 ёшдан ошган кексалар сони 230 миллионни ташкил этади. Уларнинг тахминан 7 миллиони университетларда таълим олади, дея хабар тарқатди «Синьхуа» агентлиги.\n≡Хориж хабарлари ≡Хориж хабарлари 15:01, 19.10.2017 ✔521\nДубайда полиция участкаларига қуёш батареялари билан ишловчи «ақлли» ўриндиқлар ўрнатилмоқда, дея хабар тарқатди trend.az.\nДУНЁ ДАРАЖАСИГА ЕТИШИШ УЧУН…\n≡Хориж хабарлари ≡Хориж хабарлари 15:00, 19.10.2017 ✔487\nҲиндистон ҳукумати келгуси беш йилда 10 хусусий ва 10 та давлат университетида таълим сифатини ошириш ҳамда дунёдаги машҳур олий ўқув юртлари қаторидан жой олиш учун 1,5 миллиард доллар маблағ ажратади, дея хабар тарқатди «Нью-Дели» нашри.\nЙИЛИГА 14 МИЛЛИОН БОШПАНАСИЗ\n≡Хориж хабарлари ≡Хориж хабарлари 15:00, 19.10.2017 ✔505\nЗилзила, тўфон ва бошқа турли табиий офат оқибатида ҳар йили Ер юзида 14 миллион одам бошпанасиз қолмоқда. Бу ҳақда БМТнинг табиий офатлар хавфини камайтириш борасидаги янги ҳисоботида келтирилган.\nОРОЛЛАР «ҒОЙИБ» БЎЛМОҚДА\n≡Хориж хабарлари ≡Хориж хабарлари 15:00, 19.10.2017 ✔439\nГлобал исиш туфайли 2100 йилга бориб дунё океанларининг сув сатҳи 1,3 метрга кўтарилиши мумкин, дея хабар тарқатди РАТА-ТАСС.\n 14:51, 19.10.2017\nПайшанба, 19-Октябр 2018 2017 2016\n— Ойижон, мени даладан топиб келганмисиз? — деб сўради қизча онасидан.\n— Йўқ, нега бундай деяпсан, қизим?\n— Нега бўлмаса, акам нуқул: «Сен пишмаган қовоқсан», дейди?\nҲаётда икки чин фожиа мавжуд. Бири — хоҳлаган нарсангга етолмаганинг, иккинчиси — эришганинг.


Миллий армиямиз руҳияти ва маънавиятини юртимиз аҳлига сингдириш энг олий вазифадир\nЖорий йилнинг 10 январь куни муҳтарам Президентимиз раислигида Хавфсизлик кенгашининг миллий армиямизни янада ривожлантириш ва ислоҳ қилиш масалаларига бағишланган кенгайтирилган йиғилиши бўлиб ўтди.\nЙиғилишда армиянинг технологик қудрати ва салоҳиятини яхшилашга қаратилган муҳокамалар бўлишини ҳаммамиз кутгандик. Бироқ Президентимиз муҳокамалар марказига мутлақо янги йўналишдаги ғоя, яъни миллий армиямизнинг халқни ичига кириши ва армиядаги ғурур-ифтихор, ватанпарварлик ва синмас руҳиятни оддий халқимиз, айниқса ёш авлодларнинг онги ва қалбига етказиш энг олий вазифа эканлигини белгилаб бердилар.\nБу борада қилиниши керак бўлган ишларни бирма-бир очиб берар эканлар, тарихдан ва улуғ бобокалонларимиз ҳаётидан мисоллар келтириб, йўлдан адашган, иккиланиш туйғуси бор ёки уюшмаган ёшларни тарбиялашда руҳан бақувват, ватанпарвар ҳарбийларимиз – “эр йигитнинг эр йигит билан мулоқоти” воситасида аҳоли орасига кириши кераклиги айтилди.\nБу миллий армия билан аҳоли орасидаги ҳануз мавжуд “деворни” олиб ташлашга ва халқимиз мудофаа салоҳиятимиздан бохабар бўлиши кераклигига қатъий чорлов бўлди. Шунда ёшлар қайсидир мамлакатларга ҳавас билан қараш ўрнига ўз ватанимиз армияси билан ғурурланадилар. Ёшларимиз Ватанни севиш ва ардоқлаш, тарихимиз ва бугунги кунимизни асраш йўлида бирлашадилар, келажакни яратишга бир куч бўлиб интиладилар. Ҳарбий қисмлар ходимлари олдига ўз атрофларидаги аҳолини ёт ғоялардан ҳимоя қилиш, улар билан мулоқот ўрнатиб, адашганлар, хато йўлга кирганлар билан ишлаш ва ватанпарварлик маънавиятини шакллантириш каби катта вазифа қўйилди.\nБу чорлов ва топшириқларни тинглар эканман, беихтиёр ёшликда қариндош-уруғ, амаки, маҳалладош ва қишлоқдош акаларни армияга кетиши ва улар қайтгандан кейинги воқеликлар ёдимга келди. Президентимиз айтганларидек, ҳарбий хизматга борган ва қишлоққа қайтган ҳар бир акаларимиз биз учун қаҳрамондек эди. Уларни юриш- туришига, кийинишига ва мулоқотларига ҳавас қилардик, улардек жасур, ватанпарвар, интизомли бўлишга ҳаракат қилардик.\nЎйлаб қарасам, ўша даврдаги мактуб орқали мулоқотлар, бугун Президентимиз айтганларидек, армиядаги маънавиятни бизнинг онгимизга муҳрланишида катта таъсир воситаси бўлган экан. Ўзим ҳам биринчи хатларимни амаким ва тоғамга ёзган эканман. Бу жуда машаққат бўлганини эслайман – нимани ёзаман, қайси янгиликни айтсам экан, қандай мақтанай, улардан нимани сўрай каби саволлар бошимда ғувуллаб айланган, демакки фикрни тўғри баён қилиш, кўрган-кечирганларимизни таҳлил қилишга ҳаракатлар айнан ўша пайтда бошланган.Ёш ука, сингил, жиянларидан хат олган аскар акаларга ҳам оғир бўлгандир. Ахир, жавоб ёзиш ҳам осонмас! Нима бўлганда ҳам биз уларга уйни эслатиб турсак, улар бизга армиядаги руҳиятни етказиб туришганини энди бугун тушуниб етгандекман.\nПрезидентимиз аҳолини, аввало, ёшларни ватанпарварлик руҳида тарбиялашда армияни сафарбарлиги бўйича берган жуда чуқур ўйланган бу топшириқлари замирида ўз ҳаётимизда кўрган ана шундай “икки томонлама мулоқот” ётганлигини кўргандекман. Ўзимга савол бердим: бугун мен аскар бўлсам нима қилардим? Ҳеч иккиланмай айтаманки, ҳар бир ўспирин жигарларимга эринмай қоғозда мактуб ёзардим ва уларни ҳам мактуб орқали жавоб ёзишга ундардим. Бир нарса аниқ, одам қўлига қалам олиб ўз кечинмаларини, саволларини ва тилакларини қоғозга туширар экан, унинг “ҳақиқати” кўп бўлади ва бунда юқорида айтганимдек, ички ривожланиш кетади, интеллект пайдо бўлади.\nАлбатта, ҳозирги замонавий технологиялар (мобил алоқа, смс, мессенжерлар ва ҳ.к.) пайдо бўлиб, почта хизматлари доираси торайиб кетган даврда бу бировга эриш туюлиши мумкин. Бироқ миллий армиямиздаги ғурур ва руҳиятни ҳар бир оиладаги мурғак қалбларга кириб боришида мактуб орқали мулоқотнинг ўрни беқиёслигига мен қаттиқ ишонаман.\nУшбу йиғилишда муҳтарам Президентмиз ҳар бир раҳбар олдига ўзим Ватан учун нима қиляпман ва қандай ишларни амалга ошираман, деган саволларни қўйишимизни уқтирдилар.\n– Армия моддий жиҳатдан энг замонавий ва зарур воситалар билан таъминланган бўлиши мумкин, лекин ахлоқий жиҳатдан заифлиги, жанговар руҳи, Ватанга содиқлик ва муҳаббат, унинг тақдири учун масъулият ҳисси йўқлиги ёки лоқайдлик тузатиб бўлмас оқибатларга олиб келиши мумкин, – дея таъкидлади давлатимиз раҳбари.\nБу чорлов ҳар биримизни ўзлигимизга яна бир марта қайта боқиш, олиб бораётган ишларимизни Президентимиз томонидан берилган вазифаларга мослаштириш ва ҳар қандай ишда биринчи ўринда маънавиятга, атрофимиздаги тарбияга ва воқеликларга катта эътибор бериш кераклигига ундайди. Тушундимки, энг аввало жамоада мана шундай маънавий масъулиятни ошириш, атрофга ва энг муҳими ёшларимиз тарбиясига лоқайд бўлмаслик асосий вазифадир. Қачонки, юртимиз равнақи ва иқтисодиётимиз ривожи учун хизмат қиладиган интеллектуал ёки инновацион фикр эгаларини тайёрлай олсаккина мамлакатнинг инновацион ривожланишига эришамиз. Шундан келиб чиқиб, вазирликдаги ҳар бир ёш мутахассис билан ишлаш, вазир ва ходимларнинг фарзандлари билан “икки томонлама мактуб орқали мулоқот” лойиҳасини амалга оширишни белгилаб олдик.\nЙиғилишда ҳарбий салоҳиятни ошириш, замонавий технологияларни кенгроқ жалб қилиш, чегараларни қўриқлашни сим тўсиқлар билан эмас, замонавий инновацион ва ахборот-коммуникация ҳамда робототехника технологияларидан фойдаланиб ташкил қилишга алоҳида урғу берилди. Энди жамоатчилик тартибини сақлаш бўйича ҳам илм-фанга асосланган тизим яратиш ва ахборот хавфсизлиги бўйича ишларни амалга ошириш бўйича қатор топшириқлар берилди.\nТарихдан маълумки, инновацияларни яратилиши ва қўлланилиши учун энг мақбул майдон бу – ҳарбий платформалардир. Инновациялар айнан ҳарбий соҳадан халқ хўжалигини турли соҳаларига кириб келган. Шунинг учун вазирлик мудофаа тизими ва саноати билан янги инновацияларни яратиш, мавжудларни қўллаш ва бу соҳада стратегик йўналишларни ривожлантириш бўйича ишларни амалга оширади.\nҲозирда янги инновациялар ва ақлли маҳсулотлар яратишга қаратилган 10 дан ортиқ илмий фаолиятга оид грант лойиҳалари амалга оширилаётган бўлса, 2020 йили бу лойиҳалар сони икки баробаргача оширилиши бўйича давлат буюртмаси шакллантирилди. Ўзбекистон Фанлар академияси билан ҳамкорликда мудофаа саноатига мос асбоб-ускуналарни ишлаб чиқариш йўлга қўйилади ва ахборот хавфсизлиги бўйича илмий лойиҳалар амалга оширилади. Ҳарбий соҳага робототехника ишланмаларини (масалан робот сапёр каби) татбиқ қилиш кенгайтирилади.\nЭнг муҳими, мудофаа вазирлиги билан ҳамкорликда иқтисодий, сиёсий, ижтимоий барқарорлик ва миллий хавфсизликни таъминлаш ҳамда миллий мудофаа қудратини янада ошириш мақсадида 2020–2030 йиллар учун “Сунъий интеллектни ривожлантириш миллий концепцияси”ишлаб чиқилади. Ўзбекистонда биринчи марта, сунъий интеллект йўналишида қатор илмий лойиҳаларга старт берилади. Тегишли вазирлик ва идоралар билан ҳамкорликда, чегараларни қўриқлашда қўлланилаётган сунъий йўлдошлар технологиясини ўрганиш, бу соҳада маҳаллий кадрлар тайёрлаш ва технологияларни трансферини амалга ошириш бўйича халқаро ҳамкорликлар ўрнатилади. Вазирликда аэрокосмик тадқиқотлар бўйича замонавий лабораторияни ташкил қилиш ва илмий дастурлар шакллантириш чоралари кўрилади. Жамоат тартибини сақлаш ва аҳоли ҳавфсизлигини таъминлашда вазирлик томонида ишлаб чиқилган “Ақлли шаҳар” концепциясининг амалий давоми сифатида айрим ҳудудларда “пилот” лойиҳалари амалга оширилади.\nМудофаа вазирлиги қошидаги янги ташкил қилинган Ахборот технологиялари ва алоқа институтида инновацион технологияларни ривожлантириш бўйича ҳамкорлик дастури шакллантирилиб, замонавий мутахассислар тайёрлаш ишлари ва ҳарбий соҳага инновацион технологияларни жалб қилиш ҳамда талаба-курсантларда зарур кўникмаларни шакллантириш ишлари олиб борилади. Ушбу олиб борилаётган ва режадаги ишлар мамлакатимиз мудофаасининг интеллектуал ва ижодий салоҳиятини оширишга хизмат қилади.


Бош сахифа - Диққтатга сазовор жойлар - Самарқанднинг диққатга сазавор жойлари - Амир Темур мақбараси\nXIV асрнинг сўнгги йиллари Соҳибқирон Амир Темурнинг Кичик Осиёга қилган юриши янги-янги зафарлар билан бойиб бормоқда. Амир Темур жўнатган чопар, 1401 йили пойтахтга етиб келиб, бобоси томонидан Самарқанд ҳокими қилиб тайинланган Муҳаммад Султонга соҳибқироннинг мактубини топширди. Мактубда, бобоси Муҳаммад Султонни ўз ёнига, яъни, Кичик Осиёга зўдлик билан чорлаган эди. Бобоси унга Форснинг шимоли-ғарбий вилоятларини тортиқ қилмоқчи эди. Кичик Осиёга етиб келган Муҳаммад Султон бу ерда олиб борилаётган уруш ҳаракатларида ҳам қатнашиб ўз жасорати билан ҳукмдор бобосини яна хушнуд этади. Туркияда олиб борилган ҳарбий ҳаракатлар зафар билан якунлангач, Муҳаммад Султон бобосининг рухсати билан ўзига инъом қилинган вилоятлар томон йўлга тушади. Аммо, Муҳаммад Султон кўзланган манзилига етиб боролмади, йўлда тўсатдан касалланиб 1403 йилнинг баҳорида, Қораҳисор яқинида вафот этади. Тахт вориси, 29 ёшли жасур Муҳаммад Султоннинг бевақт ўлими Амир Темурни чуқур қайғуга солди. Мотам эълон қилиниб, барча қўшин қора ва кўк либос кийди, ҳаттоки, оқ от миниш ҳам тақиқланди. Шаҳзоданинг танасини Арзирум яқинидаги Оник шаҳрига келтирадилар ва бу ерда бошқа тобутга солишиб Султониядаги авлиё Ҳайдар қабристонига дафн этадилар. Соҳибқирон Оник шаҳрига етиб келиб набирасига бағишлаб катта худойи беради, руҳига Қуръон тиловат қилади. Соҳибқирон Самар¬қандга чопар жўнатиб, Муҳаммад Султонга атаб у қурдирган мадраса ёнида мақбара қуришга буйруқ беради. Муҳаммад Султон вафотига бир йил тўлиши муносабати билан, Амир Темур йил оши берди, шундан сўнг, шаҳзоданинг онаси Суюнч Оға соҳибқироннинг ижозати билан ўғлининг танасини Султониядан Самарқандга олиб кетади… Муҳаммад Султоннинг жасадини мадраса ёнида янги қурилган мақбарага дафн этадилар. Орадан озгина вақт ўтгач соҳибқирон пойтахтга қайтади ва набирасини қабрини зиёрат қилади. Аммо, соҳибқиронни бу мақбара қаноатлантирмайди. Амир Темур суюкли набираси Муҳаммад Султоннинг хотирасига улуғвор мақбара бунёд қилишга фармон беради. Шу тариқа, 1404 йилнинг кузида ҳозирги Амир Темур мақбарасининг қурилиши бошланади. Кейинги шароитлар туфайли бу мақбара нафақат Муҳаммад Султон учун, балки, Амир Темур, Мир Сайид Барака, Мироншоҳ, Шоҳ¬руҳ ва Улуғбеклар учун ҳам абадий оромгоҳга айланади. Бу мақбара тез суръатлар билан қурилаётган вақтда соҳибқирон Хитой юришига отланади, аммо, ҳозирги Қозоғистон территориясидаги Ўтрор шаҳри¬да касалланиб, 1405 йилнинг 18 февралда вафот этади.\nСоҳибқиронни танасини Утрордан олиб келишиб Муҳаммад Султон қабри ёнига дафн этдилар. Амир Темур мақбараси Халил Султон ҳукмронлиги даврида охирига етган, деган фикрлар мавжуд. Аммо, у бобоси Амир Темур ва Муҳаммад Султонларнинг жасадларини янги мақбарага кўчириб ўтказишга улгурмаган эди. 1409 йили Мирзо Шоҳруҳ Самарқанд тахтини Халил Султондан тортиб олади, уни тахтдан тушириб Eроннинг Рай шаҳрига ҳоким қилиб тайинлайди. Мирзо Шоҳруҳ ҳозирги Афғонистоннинг Андҳой шаҳридан 1403 йилнинг қишида вафот этган, отасининг пири, улуғ шайх Мир Саййид Бараканинг хокини олиб келтириб янги мақбарага дафн этдирди, сўнгра, Амир Темур ва Муҳаммад Султонларнинг жасадлари кўчириб ўтказилди. Шу тариқа Гўри Амир мақбараси темурийлар сулоласининг хилхонасига айланди… Мирзо Шоҳруҳ Самарқанд тахтига ўғли Улуғбекни ўтқазиб ўзи Хуросонга қайтиб кетади… Самарқандда барпо қилинган бу улуғвор мақбара ҳақида жуда кўп ёзилган. Не-не сайёҳлар унинг салобати ва улуғворлиги олдида лол қолмаган дейсиз. Мақбара икки қаватли бўлиб унинг пастки қаватида сағана устида эса зиёратхона қурилган. Сағана ва зиёратхона устида думалоқ шаклли, саккиз қаррали иншоот қурилган. Мақбаранинг мовий гумбази ҳам икки қаватли бўлиб, уларнинг орасидаги марказий бино ичини ўта исиб ёки совуб кетишдан сақлаган. Мақбаранинг икки ёнида икки улуғвор минора кўкка бўй чўзиб турибди. Дастлабки лойиҳага кўра мақбарага шимолий томонидан кирилган, Мирзо Улуғбек ўз ҳукмронлиги даврида бу эшикни ёпиб шарқий томонда галерея қурган ва янги эшик очган. Мақбаранинг ички ва ташқи деворлари, гумбази, ранг-баранг кошинлар, нақшлар билан қопланган. Шунингдек, деворларга Қуръондан суралар ёзилгандир. Айниқса, мақбара гумбазнинг ички томонида олтин суви билан ишланган нафис, жимжимадор нақшлар барчани ҳайратга солади. Мақбара ҳовлисига Чўпонотадан келтирилиб силлиқланган тошлар юксак дид билан терилган. Юқорида айтганимиздек, мақбара сағана ва зиёратхонадан иборат бўлиб, сағанада ҳақиқий жасадлар дафн этилган. Юқоридаги зиёратхонада эса пастдаги қабрларнинг айнан нусхалари ясалгандир. Шу сабабли, кўпчилик, ҳақиқий жасадларни қайерда эканлигини ҳам чалкаштирадилар. Пастдаги сағана ҳар қандай безаклардан холи, оддий қурилган бўлса, зиёратхона ўта ҳашаматли қилиб безатилгандир. Бу ердаги қалбаки қабрлар атрофи қимматбаҳо ақиқ (оникс) тошдан, жимжимадор қилиб ясалган панжара билан ўралган. Гумбазнинг шифтига эса чароғон нур сочувчи қимматбаҳо қандил осилган.\nМақбара гумбазининг тепасида соф олтиндан ясалган каттакон қубба қуёш нурларида ярқираб турган. Мақбаранинг фил суяги ва ҳар хил қимматбаҳо тошлар билан безатилган эшикларини ўз даврининг энг моҳир усталари ясаганлар. Ушбу мақбарага Мир Саййид Барака, Амир Темур ва Муҳаммад Султонлардан кейин, соҳибқироннинг ўғиллари Мироншоҳ, Шоҳруҳ ва набираси Мирзо Улуғбеклар ҳам дафн этилган. Олимларнинг фикрларича, мақбарага, шунингдек, Сайид Умар ва Улуғбекнинг бевақт вафот этган икки ўғилчаларининг жасадлари ҳам дафн этилганлар. Тарихий манбаларда ёзилишича, мақбаранинг икки ёнида Муҳаммад Султон томонидан барпо қилин¬ган хонақо ва мадраса бўлган, аммо, вақт ўтиши билан бу икки тарихий иншоот вайрон бўлиб кетган. Аммо, Амир Темур мақбараси узоқ асрларнинг суронларига бардош бериб бизнинг кунларимизгача етиб келгандир. Амир Темур ва темурийлардан сўнг Самарқандда ҳуқмронлик қилган подшолар ва ҳокимлар ҳам улуғ соҳибқирон ётган мақбарани таъмирлашга ғамхўрлик қилганлар. Ҳаттоки, узоқ Ҳиндистонда ҳуқмронлик қилаётган бобурий Аврангзеб, улуғ бобоколони Амир Темурнинг мақбарасига ғамхўрлик қилган, у шу мақсадда Самарқандга Ҳиндистондан маблағ жўнатган. Мақбара самарқандликлар орасида ҳам катта эҳтиромга эга эди, бирор киши мақбара ёнидан от миниб ўтмас, ўтаётганлар қуръондан оятлар тиловат қилар эдилар… 1868 йили руслар Самарқандни истило қилганларида бу улуғвор мақбара яхши ҳолатда эди. Айрим рус олимлари мақбарани ҳар томонлама ўрганишга киришдилар. Лекин, айнан шу даврларда мақбара бошига қора кунлар тушди. Мақбара гумбазининг тепасидаги олтин қубба ўғирланди, нақшинкор, фил суяги ва қимматбаҳо тошлар билан безатилган эшик ўғирланиб хорижга олиб кетилди. Шунингдек, мақбаранинг жимжимадор панжараси қўпорилиб Санкт-Петербургга жўнатилди, 1903 йилнинг 18 майида шимоли-ғарбий минора қўлаб тушди. Рус маъмурияти мақбара атрофида барпо қилган боғдан сув қочиб сағанадаги қабрларни икки марта сув босди. 1905 йили мақбара эшиги тепасидаги ёзув битилган нафис панно ҳам ўғирлаб кетилди… 1907 йилнинг 8 октябрида юз берган зилзила туфайли қаровсиз қолган мақбара зиён кўрди. 1923 ва 1929 йилларда ёдгорликларни асраш комиссиясининг ходимлари мақбарада айрим таъмирлаш ишларини ўтказдилар.\n1941 йилнинг 16-22 июн кунлари Ҳукумат экспедисияси томонидан Амир Темур мақбарасидаги қабрлар бирин-кетин очилди. Биринчи бўлиб Амир Темурнинг ўртанча ўғли Мироншоҳнинг қабри очилди. Қабр устидаги мармар плита очилгач, мармардан териб ясалган лаҳад кўринди. Қабрни сув босганлиги учун суяклар чириб муртлашиб қолган, жасад соф мусул¬мон одатича дафн этилган экан. Қабрдан ошиқча нарсалар топилмади. Жасад такрорий дафн этилганлиги, яъни, бошқа жойдан кўчириб келганлиги яққол кўриниб турибди. Мироншоҳнинг қабри очилгандан сўнг, Мирзо Шоҳруҳнинг қабрини очишга киришилди… Соҳибқирон Амир Темурниинг кенжа ўғли Мирзо Шоҳруҳ 1447 йили 70 ёшида Форсда вафот этган. Уни дастлаб Ҳирот шаҳрига дафн этганлар, сўнгра Мирзо Улуғбек томонидан Самарқандга келтирилиб Амир Темур мақбарасига дафн этилган. Шоҳруҳ қабри устидаги мармар тошда унинг туғилган ва вафот этган саналари ёзилган. Бу қабртош кўчириб олинганида, мармар тошлардан ясалган лаҳад кўринди. Лаҳаддаги жасад мусулмонча маросим билан дафн этилганлиги кўриниб турибди. Жасаднинг устида кафан қолдиқлари сақланган, қабрни сув босганлиги учун суяклар ва кафан чириган. Жасад мумиёланган бўлишига қарамай зах таъсирида кўп жойлари чириган экан. Жасаднинг ёнидан майда тошчалар солинган ёғоч қутича ва райҳон барглари солинган латта халтача топилди. Қабрдан чиқарилган суяклар кимёвий усуллар билан қотирилди ва тадқиқ қилинди. Eкспедесия аъзолари Шоҳруҳ қабрини очиб бўлишгач Мирзо Улуғбек қабрини очишга киришдилар. 1449 йили қотил Аббос қўлида шаҳид бўлган Мирзо Улуғбек ҳам улуғ соҳибқирон бобоси ётган мақбарага дафн этилгандир. Мирзо Улуғбекнинг қабри очилгач, унинг қабрини тузилиши кўп жиҳатлари билан Шоҳруҳ қабрига ўхшаш эканлиги маълум бўлди. Бу қабрни ҳам сув босганлиги учун ичига лойқа кирган, суякларни чиришига сабаб бўлган. Мирзо Улуғбек шаҳид бўлганлиги учун мусулмон одатига кўра, ўлдирилган пайтда қандай кийимда бўлса ўша кийимлар билан дафн этилгандир. Шу сабабли қабрдан Улуғбекнинг камари, чалвори, куйлаги ва бошқа либосларининг қолдиқлари топилди. Улуғбек суякларини ўрганган антропологлар ҳақиқатан унинг боши ўткир тиғ билан кесилганлигини аниқладилар. Мирзо Улуғбекнинг қабри очиб бўлингач экспедисия қатнашчилари Амир Темур қабрини очишга киришдилар. Бу иш 1941 йилнинг 19 июнида бошлан¬ган эди. Дастлаб қабр устидаги қалин мармар плитани кўчириб олишга тўғри келди.\nБу тошга соҳибқироннинг шажараси ёзилгандир. Ёзув битилган тош кўчириб олинганида, лаҳаднинг оғзини беркитиб турган 5та мармар плита кўринди. Бу плиталар ҳам жойидан кўчириб олингач, мармар тошлардан катта маҳорат билан ясалган лаҳад кўринди. Амир Темурнинг қабри очилгач, у арча дарахтидан ясалган ёғоч тобутда дафн этилганлиги маълум бўлди. Тобутнинг устида эса икки қаватли газламанинг қолдиқлари сақланганди. Пишиқ ва нафис қилиб тўқилган бу газламаларга олтин иплар билан арабча ёзувлар битилган экан. Eкспедисия қатнашчилари бу нарсани биринчи марта учратаётганликлари учун ҳайрон қолдилар, уни шарҳлари учун ҳар хил тахминлар айтилди. Айримлар бу газламалар. Амир Темурнинг жанговор байроғи десалар, бошқа бир гуруҳ олимлар, бу газламалар Кааба устига ёпилган каабапуш эканлигини айтганлар. Тобут устидаги газламалар кўчириб олиниб унинг қопқоғи очилганида, Амир Темурнинг суяклари кўринди. Қабрни сув босганлиги учун соҳиб¬қироннинг мумиёланган суякларининг кўп қисми чириган экан. Қабр очилганда ундан таралган хушбуй ҳид сағана ичини қоплаган эди, бу Амир Темурниг қабрига хушбўй модда сепилганлигидан дарак беради. Шу ўринда яна бир нарсани айтмоқ лозимдир. Амир Темурнинг қабри очилишдан олдин кўпчилик ўртасида у катта бойлик билан дафн этилган, деган миш-мишлар юрарди. Шу сабабли Амир Темурнинг қабри очиладиган куни ҳамма сергак, мақбара атрофига кўпчилик томошабинлар тўпланган эди. Қабр очилганидан сўнг маълум бўлишича, у ҳйеч қандай ошиқча нарсаларсиз, соф мусулмонча маросимлар билан дафн этилган экан. Бундан ташқари, араб тарихчиси Ибн Арабшоҳнинг гаплари ҳам тасдиқланмади. Унинг ёзишича, Амир Темур шерозлик усталар ясаган пўлат тобутда дафн этилган бўлиши лозим эди. Биз юқорида айтганимиздек Амир Темур пўлат тобутда эмас, арча дарахтидан ясалган оддий тобутда дафн этилгандир. Ҳукумат экспедисияси қатнашчилари, соҳиб¬қи¬рон қабрини очиб бўлишгач, унинг суюкли набираси Муҳаммад Султоннинг қабрини очишга киришдилар. Маълумки, Муҳаммад Султон бобосининг чап томонида абадий уйқуда ётибди. Афсуски, Муҳаммад Султон қабри устидаги ёзувли тош ўғирлаб кетилгандир. Қабр устини ёпиб турган плиталар кўчириб олингач, унинг ичида ёғоч тобутнинг қолдиқлари кўринди. Ёғоч тобутниг устида худди Амир Темурнинг тобути устидаги газламаларга айнан ўхшаш газламалар топилди. Олимлар газлама ва тобутнинг қопқоғини авайлаб кўчириб олдилар. Тобутнинг ичидан кафан парчалари ва райҳон барглари топилди.\nМуҳаммад Султоннинг қабрига ҳам хушбуй нарсалар сепилганлиги учун унинг ичидан ҳамон ўша модданинг ҳиди таралиб турарди. Қабрни сув босганлиги учун Муҳаммад Султоннинг суяклари ҳам чириган экан. Суяклар химиявий усуллар билан қотирилгач, текшириш учун қабрдан чиқариб олинди. 1941 йилнинг 24 июнида Гўри Амир мақбарасидаги қазишмалар якунланиб, қабрлардан чиқариб олинган Амир Темур Мироншоҳ, Шоҳруҳ, Улуғбек ва Муҳаммад Султонларнинг суяклари махсус қутиларга жойланиб пойезд билан Тошкентга олиб кетилди. Мақбаранинг эшиклари муҳрланиб ёпиб қўйилди. Антрополог М.М. Герасимов ўзи яратган усул билан Амир Темур, Мироншоҳ, Шоҳруҳ, Мирзо Улуғбек ва Муҳаммад Султонларнинг хужжатли портретларини яратди. Ўша даврда М.Герасимов яратган бу портретлар кўпчилик олимлар иштирокида муҳокама қилиниб қабул қилинган эди. Аммо, орадан ярим аср вақт ўтгач, антрополог М.Герасимовнинг, бош чаноқлари асосида одамларнинг портретларини яратиш методикасида кўпгина хатоликлар борлиги аниқланди. 1942 йилнинг охирларига келиб, Амир Темур мақбарасидан қазиб олинган суяклар илмий жиҳатдан ўрганиб бўлингач, қайтадан ўз жойларига дафн этилди. Лекин, қабрлардан олинган кўпгина нарсалар, тобутлар ва газламалар, Мирзо Улуғбекнинг либослари марҳумларнинг мумиёланган тана аъзолари, кафанлар, соч-соқолари қайта ўз жойига қўйилмади. Амир Темур мақбарасининг ичига 9 кишининг жасади дафн этилган бўлса, унинг ҳовлисига 30дан ошиқ марҳумлар дафн этилгани маълумдир. Бу марҳумлар темурийлар хонадонига мансуб аёллар ва эрта хазон бўлган гудаклардирлар. Уларнинг қабрлари 1950-йилларгача бус-бутун турган эди, аммо, шундан сўнг мақбарани таъмирлаш баҳонасида бу қабрлар ва қабртошлар йўқ қилиб юборилган. Ўзбекистон мустақилликка эришгач Самарқанддаги бошқа меъморчилик ёдгорликлари каби Амир Темур мақбарасига ҳам катта ғамхўрлик қилинди, у қайта таъмирланди, XV асрдаги тарихий қиёфаси қайта тикланди. Соҳибқирон Амир Темур, Мир Сайиид Барака, ўғиллари Мироншоҳ, Шоҳруҳ суюкли набиралари Муҳаммад Султон ва Мирзо Улуғбеклар абадий уйқуда ётган Гўри Амир мақбараси ҳозирда ер юзининг турли-туман томонларидан Самарқандга ташриф буюрувчи сайёҳлар учун муқаддас зиёратгоҳга айлангандир.\nБинонинг мўтадил ҳароратини сақлаш, Шарқона қурилиш услублари орқали эл ардоғида бўлган шахсларни ўзига хос ҳурмат билан улуғлаш, уларнинг буюклигини бежирим безаклар орқали ифодалаш каби хусусиятлари ҳар қандай кишини лол қолдиради.\n1449-йилда Мирзо Улуғбек ҳам шу мақбарага, бобосининг пойига дафн этилган.\nМустақиллик йилларида, Соҳибқирон Амир Темур таваллудининг 660 йиллиги ва Мирзо Улуғбек таваллуди нинг 600 йиллиги муносабати билан мақбарада катта ҳажмда таъмирлаш ишлари олиб борилди. XIX аср нинг охирида қулаб тушган минора ва гумбазнинг зар қуббаси қайта тикланди.


Бош саҳифа / Спорт / Одил Аҳмедов: “Бабаян келгандан кейин терма жамоа ...\nОдил Аҳмедов: “Бабаян келгандан кейин терма жамоа ўйинчиларига ишонч қайтди\n«Краснодар» клуби ярим ҳимоячиси Одил Ахмедов ўзининг ҳозирги клуби матбуот хизматига Ўзбекистон терма жамоасининг кейинги ўйинлари орасида интервью берди.\n– Бу кузда сен Ўзбекистон термаси ўйинларида икки марта гол муаллифи бўлдинг.Сардорлик боғичи сен учун натижадорликнинг ўзига ҳос катализатори бўлдими?\n– Ҳа, сардорлик менга омад келтиряпти шекилли(кулади). Масалан, яқинда Бахрайн билан бўлиб ўтган ўйинда мен олдинга ўтдим ва жамоадошим мени рақибларнинг жарима майдонида кўрди ва тўп узатди. Шундай бўлиб чиқдики, мен чап оёғим билан тепгандим, тўп ўнг оёғимга тегиб йўналишини ўзгартирди, бу эса дарвозабонни чалғитди.Бир қараганда, зарба яхши чиқмади, лекин тўп дарвоза тўридан ўрин олди. Агар омад келмаганда бундай бўлмасди.\n– Янги бош мураббий билан терма жамоада ишлар олдинга силжиди. Ўзбекистон учта расмий матчда учта ғалабага эришди. Бабаян келиши билан мураббийлар штабида нима ўзгарди?\n– Энг аввало, Бабаян жуда кучли рухшунос.У бутун жамоа билан биргаликда, кейин ҳар биримиз билан алоҳида ҳам суҳбатлашиб чиқди. Ҳар бир футболчи учун алоҳида сўз топиб айтди ва барчанинг кайфияти кўтарилди. Болаларда яна ишонч уйғонди, ўз кучларига ишонишди ва натижалар ўзини кўп кутдиргани йўқ.\n– 12 ноябрь куни Ўзбекистон терма жамоаси иккинчи саралаш босқичи учун хал қилувчи ўйинда ўз майдонида КХДР жамоасини қабул қилади, мамлакатда ҳозир, бу ўйин ҳамманинг диққат-марказида бўлса керак?\n– Албтта, бу ўйин 6 очкога тенг.Ўзбекистонда ҳамма терма жамоамиз жаҳон биринчилигида илк бор қатнашишга эришишини орзу қилади, курашни давом эттириш учун гуруҳда биринчи ўринни эгаллаш керак. Шунинг учун мамлакатимизда ҳамма бу ўйинни кутмоқда, унинг қанчалик муҳимлигини яхши тушунади.\nБизга фақат ғалаба керак ва Шимолий Корея билан ўйинга иложи борича яхши тайёрланишга ва муҳлисларимиз умидларини оқлашга ҳаракат қиламиз,- деб айтди Ахмедов.


Январь 2019 — Dilnoma\nТАДБИРКОРЛАР УЧУН СЕМИНАР ТАШКИЛ ЭТИЛДИ\nСеминарда вилоят давлат солиқ бошқармаси раҳбарияти, Урганч шаҳар прокурори ва давлат солиқ инспекцияси бошлиғи мазкур шаҳарда фаолият юритаётган тадбиркорлар билан яқиндан мулоқот қилиб, бугуннинг энг долзарб масалалари 2019 йил 1 январдан солиқ қонунчилигига киритилган янгиликлар, қўшилган қиймат солиғи ҳақида содда тилда тушунтиришлар берилди.\nИШГА КИРИШ УЧУН 600 АҚШ ДОЛЛАРИ\nКасбга садоқат инсоний фализатларнинг энг масъулиятлиси, жамиятнинг моддий тиргаги саналади. Касб ифтихори туйғуси қанчалик пок ва беғараз бўлса, у инсонни шунчалик юксаликка кўтаради.\nЛекин минг афсуски, орамизда турли касбларнинг садоқатли фидоийлари билан бир қаторда, садоқатдан йироқ, касб ифтихори ва инсонпарварлик шаънига доғ тушираётганлар ҳам учраб турибди.\nСОЛИҚ ИСЛОҲОТЛАРИ КЕНГ ТАРҒИБ ҚИЛИНМОҚДА\nЎзбекистон Республикаси Президенти Ш.М.Мирзиёев раҳбарлигида 2018 йил 20 декабрь куни ўтказилган йиғилиш баёни билан белгилаб берилган вазифаларни бажариш юзасидан Хоразм вилояти ҳокимлигида йиғилиш бўлиб ўтди. Унда солиқ сиёсатининг такомиллаштирилган Концепциясини амалиётга тўлиқ ва сифатли жорий этиш учун белгилаб берилган вазифалар муҳокама марказида бўлди.\nТИББИЁТ СОҲАСИДА ЯНГИ ТИЗИМ\nЖорий йилнинг 7 декабрь куни Ўзбекистон Республикаси Президентининг “Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида”ги Фармони ва мазкур фармонга асосан Қарор қабул қилинди.\nФУҚАРОЛАРНИНГ ДАРОМАДИ ОШАДИ.\n2019 йил 1 январдан Ўзбекистон Республикаси Президентининг “Ўзбекистон Республикасининг солиқ сиёсатини такомиллаштириш концепцияси тўғрисида”ги фармонига кўра, қатор ўзгариш ва янгиликлар кучга кирди. Мазкур янгиликлар билан Сиз-азиз муштарийларни яқиндан таништириш мақсадида Хоразм вилояти давлат солиқ бошқармаси бошлиғи Ҳурмат Абдукаримов билан суҳбатлашдик.\nХалоллик, поклик ҳар қандай ишнинг муваффақиятини таъминлайди. Аммо, орамизда бундай хислатлардан узоқ бўлган кимсалар ҳам йўқ эмас.\nБугун юртимизда тадбиркорлар учун яратилаётган кенг имтиёз ва қулайликлар самараси натижасида ушбу соҳа вакилларининг юртимиз иқтисодиётидаги улуши янада ортиб бормоқда. Бироқ, ушбу имкониятлардан самарали фойдаланиб, ўз фаолиятини мавжуд қонун талаблари асосида йўлга қўймоқдалар. Хоразм вилояти давлат солиқ хизмати органларига келиб тушаётган мурожаатларда бу ўз тасдиғини топмоқда.\n23.01.2019 Дилрабо Курязова\nЖиноий фаолиятдан олинган даромадларни легаллаштириш бугунги кунда халқаро характерга эга иқтисодий жиноят саналади. Ушбу жиноятнинг хавфли томони шундаки, айбдор жиноят натижасида топилган даромадига қонуний тус беради ва келиб чиқиш манбасини яширади. Бу эса ўз навбатида, содир этилган жиноятни яширади ҳамда жиноий йўл билан топилган мулкдан эркин фойдаланиш имконини беради.\n“КIVA” КУНЖУТ-ҲОЛВАЛАРИ — ЎЗИМИЗНИНГ МАҲСУЛОТ\n“SPLASH URGANCH” масъулияти чекланган жамиятининг асосий фаолияти кунжутни қайта ишлашдан иборатдир. Бундан ташқари бу ерда таҳин – кунжут пастаси, ва кунжут ҳолваси ҳам ишлаб чиқарилади. Муқаддам илк фаолиятини бундан уч йил олдин атиги 5 ишчи билан бошлаган даргоҳда айни пайтда 40 нафар ишчи – хизматчи меҳнат қилишаяпти.


Газета СБХ / 2020 год / № 37 / Божхона\nАмалга оширилаётган иқтисодий ислоҳотлар натижасида мамлакатимизнинг экспорт салоҳияти изчил юксалиб, «Made in Uzbekistan» ёрлиғи туширилган маҳсулотлар жаҳон бозорида тобора кенг ўрин эгаллаб бормоқда.\nБугунги кунда Ўзбекистоннинг экспорт географияси билан бир қаторда, экспорт ассортименти ҳам кенгайиб бораётгани қувонарли ҳолдир. Тадбиркорлар озиқ-овқат ва қишлоқ хўжалиги маҳсулотлари, кундалик эҳтиёж моллари, қурилиш материаллари, кийим-кечак, ип-калава сингари ўнлаб турдаги товарлари билан ташқи бозорларга чиқмоқда.\nПрезидентимиз бир чиқишида «Фаол тадбиркорлик, тинимсиз меҳнат ва қатъий интилиш – тараққиёт ва фаровонлик омилидир» деб таъкидлаган эди. Тошкент шаҳридаги «Global Textile Solutions» корхонаси бу гаплар ҳақиқатини ўз фаолиятида топди. Трикотаж ва тўқув учун юқори сифатли ип маҳсулотларини ишлаб чиқаришга ихтисослашган корхонада ҳозирда 300 дан ортиқ иш ўринлари яратилган. Корхонанинг асосий мақсади – профессионал кадрлар тайёрлаш, юқори технология ютуқларига таянган ҳолда юқори сифатли ип маҳсулотлари ишлаб чиқаришда сўзсиз етакчиликни эгаллаш.\nКорхонада бир кунда 15 тоннага яқин маҳсулот ишлаб чиқарилади. Йиллик ишлаб чиқариш ҳажми эса 5 минг тоннадан ортиқни ташкил этади. Корхона ўз маҳсулотларини ишлаб чиқаришда республикамизнинг серқуёш минтақаларида етиштирилган сифатли пахтадан фойдаланади. Корхона лабораториясида Швейцария давлатининг «USTER» номли замонавий технологиялари ўрнатилган. Етиштирилган пахта маҳсулотлари ишлаб чиқариш майдонига киришидан олдин мазкур лабораторияда текширувдан ўтказилади.\nКорхонада ишлаб чиқарилган маҳсулотларнинг 80 фоизи Туркия, Хитой, Россия, Шарқий ва Жануби-Ғарбий Европа, шунингдек Шимолий Африка мамлакатларига экспорт қилинади.\nЖорий йилнинг ўтган даври мобайнида корхона томонидан 7,2 млн долларлик 3 минг тоннадан ортиқ маҳсулот экспорт қилинган.


ТАБИИЙ ВА ЭКОЛОГИК ТОЗА МАҲСУЛОТЛАР - Ўзбекистон овози газетаси\nТАБИИЙ ВА ЭКОЛОГИК ТОЗА МАҲСУЛОТЛАР\nМамлакатимизда аҳолини сифатли дори-дармон воситалари билан таъминлаш, четдан импорт қилинаётган тиббиёт воситаларини маҳаллийлаштириш асосида ўзимизда тайёрлаш борасида изчил ишлар амалга оширилмоқда.\nНавоий вилоятида ҳам мазкур йўналишда қатор лойиҳалар ишлаб чиқаришга жорий этилиб, истеъмолчилар талабига мос, экологик тоза, энг муҳими, инсон организми учун фойдали компонентларга эга препаратлар тайёрлаш йўлга қўйилмоқда. Президентимизнинг 2016 йил 16 сентябрдаги «2016-2020 йилларда республика фармацевтика саноатини янада ривожлантириш чора-тадбирлари дастури тўғрисида»ги қарори бу борада муҳим дастуриламал бўлаётир.\nЎтган йили вилоятда тиббиёт воситалари, тайёр дори-дармон маҳсулотлари ишлаб чиқариш бўйича 4 лойиҳа амалга оширилди. Бунинг учун 7 миллиард 300 миллион сўмдан ортиқ маблағ сарфланди. 40 янги иш ўрни яратилди.\nКармана туманидаги «Кармана Ал-Азиз Авиценна» масъулияти чекланган жамиятида замонавий технологиялар асосида табиий гиёҳларни қуритиш ва қадоқлаш йўлга қўйилди. Тадбиркор Шоҳрух Шаропов раҳбарлик қилаётган корхонада 7 киши иш билан таъминланди.\n– Президентимиз раҳнамолигида тадбиркорларга кенг имтиёз ва шароитлар яратилмоқда, – дейди Ш.Шаропов. – Бундай эътибор ва рағбатдан самарали фойдаланиб, таркиби табиий гиёҳлардан иборат 7 турдаги дори воситалари қадоқлашни ўзлаштирдик. Маҳсулотларимиз табиий ҳолда ўсадиган доривор ўтлардан тайёрланади. Тиббиётда дамлама сифатида кенг қўлланиладиган гиёҳлар аҳоли саломатлигини тиклаш ва мустаҳкамлашда муҳим омил бўлмоқда.\nТадбиркорлик фаолиятини бошлашда 20 минг доллар миқдоридаги шахсий сармоя ҳамда «Асака» банкнинг вилоят филиалидан олинган 100 миллион сўмлик кредит маблағи қўл келди. Хориждан замонавий қайта ишлаш ва қадоқлаш ускуналари келтирилди.\n2016 йил ёш тадбиркор учун омадли келди. «Камолот» ёшлар ижтимоий ҳаракати томонидан ташкил этилган «Ёш тадбиркор – юртга мададкор» танловининг мамлакат босқичида ғолибликни қўлга киритиб, 65 миллион сўм миқдорида имтиёзли кредит олиш имконини берувчи сертификат билан тақдирланди.\nЁш ишбилармон ўтган йили Хитой Халқ Республикасида ташкил этилган халқаро кўргазмада иштирок этиб, доривор экстракт ва қиёмлар ишлаб чиқаришга мўлжалланган замонавий технологик линияни харид қилиш бўйича хорижлик ҳамкорлар билан 100 минг долларлик шартнома тузди. Жорий йилнинг иккинчи чорагида ишга туширилиши режалаштирилаётган ушбу лойиҳа асосида 5 турдаги тайёр табиий дори воситалари ишлаб чиқарилади ва қўшимча 10 янги иш ўрни яратилади.\nВилоятда фармацевтика соҳасини янада ривожлантириш, бу йўналишда фаолият юритувчи тадбиркорлик субъектларини қўллаб-қувватлаш мақсадида 2017-2021 йилларга мўлжалланган режа ишлаб чиқилган. Хусусан, шу давр мобайнида 26 лойиҳа учун 54 миллиард 735 миллион сўм миқдорида сармоя ажратиш белгиланган. Бу 357 янги иш ўрни яратиш имконини беради.


Йилнинг энг арзон смартфони, аммо қўш камерали ва HD-дисплейли! - Terabayt.Uz\nЙилнинг энг арзон смартфони, аммо қўш камерали ва HD-дисплейли!\nЯнги йил байрами арафасида BLUBOO компанияси 2017 йилнинг энг ҳамёнбоп иккита смартфонини тақдим этмоқчи. Булар BLUBOO D2 ҳамда BLUBOO D2 PRO қурилмалари бўлади, деб ёзади Gagadget.\nЎҚИНГ: Бор-йўғи 150 долларга ромсиз Bluboo S8 Plus буюртма қилинг!\nСуратларидан келиб чиқиб айтадиган бўлсак, мазкур икки моделнинг ҳам корпуси металл ромли шиша панеллар билан жиҳозланган. Лазерли сайқаллаш ва нанобўёқлар технологиясини қўллаган ҳолда ишланганлиги боис, шиша панеллар жуда қимматбаҳо гаджетлардаги каби ҳашамдор кўриниш олган. Бунинг устига, BLUBOO D2 модели пўлат симли органик шиша билан, D2 PRO девайсини эса Corning Gorilla 4 ҳимоя шишаси билан муҳофазаланган.\nЎҚИНГ: Samsung Galaxy S8’нинг учта ромсиз рақиби – катта чегирмада!\nBLUBOO D2 диагонали 5.2 дюймга тенг, Sharp компанияси маҳсулоти бўлган HD-дисплей билан жиҳозланган. Смартфон 4 ядроли MT6580A чипи базасида ишлайди. Унинг асосий камераси қўшалоқ модулли (8+8 МП) бўлиб, LED-чақноқ билан жиҳозланган. Селфи учун ҳам қурилманинг экрани устида 8 мегапикселли камера ажратилган. Бу телефон 3G тармоғида ишлайди ва 3300 мА/соат сиғимли аккумулятордан қувват олади.\nBLUBOO D2 PRO моделининг HD-экрани ҳам Sharp томонидан тақдим этилган, диагонали 5.2 дюймли. «Юраги» эса янада бақувват – 4 ядроли MT6737 процессори. 13 мегапикселли қўшалоқ объективдан иборат асосий ҳамда 8 мегапикселли модулли олд камераларига эга. Мазкур модел 4G Cat 4.0 алоқа тармоғини ҳам қўллаб-қувватлайди.\nИшончли манбадан «сизиб чиққан» маълумотга кўра, BLUBOO D2 модели атиги 50 АҚШ долларига нархланади, дейилади хабарда. BLUBOO D2 PRO эса 80 доллар нархида бозорга тақдим этилиши айтилмоқда. Бу қурилмаларнинг расмий тақдимоти шу йилнинг 12 декабрида бўлиб ўтади. Улар ҳақида батафсил маълумотни эса BLUBOO сайтидаги махсус саҳифадан олиш мумкин.\nЎҚИНГ: Экспертлар кузнинг 5 та энг яхши ҳамёнбоп смартфонларини айтишди\n#арзон смартфон #нархлар #BLUBOO D2 #BLUBOO D2 PRO


Обама ва Олланд Путинни россияпарастларга босим кўрсатишга чақирди\n13 апрел 2021, Тошкент вақти: 10:37\nАҚШ президенти Барак Обама ва Франция раҳбари Франсуа Олланд Россия президенти Владимир Путинни Украина шарқидаги россияпараст айирмачилар Киев билан музокалараларни бошлаши учун уларга босим кўрсатишга чақирди.\nХабарларда айтилишича, уч давлат президентлари телефон воситасила 45 минут суҳбатлашган.\nАйни пайтда, 7 июль куни айирмачилар таянчи бўлган Донецк йўлидаги учта кўприк портлатиб юборилган. Кўприкларни айирмачиларнинг ўзлари портлатиб юборгани тахмин қилинмоқда. Украина расмийларининг билдиришича, кўприклар ҳукумат қўшинлари Донецк ва Луганск вилоятларини қамал қилишини билдирганидан сўнг портлатилган.\nУкраина ҳукумат кучлари Славянск шаҳрини россияпарастлардан тозалаганидан сўнг, айирмачиларнинг қолдиқлари Донецк ва Луганскда йиғилмоқда.


Фукусимадаги портлашдан жабр кўрган Футаба аҳолисига ўз уйларида тунашга рухсат берилди\n20 Январь 15:55\nFUKUSIMA. Kazinform - Фукусима атом электр станциясининг шикастланган қисми жойлашган Футаба шаҳрида баъзи аҳолига сўнгги ўн йилдан ортиқ вақтдан бери биринчи марта уйда тунашга рухсат берилди. Бу ҳақда Kazinform Kyodo агентлигига таяниб хабар беради.\n2011 йил 11 март куни «Фукусима-Дайити» атом электр станциясида содир бўлган, 1986 йилдаги Чернобил инқирозидан кейин дунёдаги энг даҳшатли ядровий ҳалокат Футабанинг барча аҳолисини эвакуация қилишга мажбур қилди.\nЭндиликда қабул қилинган дастурга кўра, шаҳар ҳаёти жонланди.\nАҳолини ўз уйларига қайтаришга тайёргарлик кўриш мақсадида қарийб 780 гектар майдонда зарарсизлантириш ва инфратузилмани қуриш ишлари олиб борилмоқда. Бу Футаба умумий майдонининг 15% ни ташкил қилади.


ЗИММАМИЗДАГИ МАСЪУЛИЯТ — Zamaxshariy.uz\n12 марта, 2021 admin Мақолалар\nОила жамиятнинг кичик бир бўлагидир. Инсон оила қурар экан, унинг зиммасига катта масъулият юкланади. Энди у хотини ва туғилажак фарзандларининг таоми, кийими ва турар жойларини таъминлаши вожиб. Шу билан бирга уларнинг дин-диёнати ва тарбияси учун ҳам жавобгар бўлади. Яъни, хотини ёки фарзандларининг қилган ҳар бир хатти-ҳаракати учун эр (ота) Аллоҳ таолонинг ҳузурида сўроққа тутилади. Шунинг учун Аллоҳ таоло мўминларга хитоб қилиб айтади: «Эй имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш, дағал ва қаттиққўл, Аллоҳ буюрган нарсага итоатсизлик қилмайдиган, фақат буюрилган ишни қиладиган фаришталар хизмат қиладиган дўзахдан сақлангиз» (Таҳрим сураси, 6-оят).\nШундай экан, ота оила бошлиғи сифатида аёли ва болаларига чиройли тарбия беришни ҳам зинҳор унутмаслиги лозим. Уларнинг тарбияси, одоб-ахлоқи ҳам ўзининг зиммасида эканини ҳис этмоғи даркор. Моддий жиҳатдан таъминлаб қўйиш билан зиммасидаги масъулиятни адо қилган ҳисобланмайди. Балки уларнинг комил инсон, ҳақиқий мўмин бўлиб етишишларида ҳам жавобгарлигини англаб етсин. Ўз навбатида аёл ҳам эрига бу борада ёрдамини аямасин. Ота- она зиммасидаги масъулиятни чиройли тарзда адо қилар экан, оиладаги фарзандлар ҳам виждонли, имонли, фидойи бўлиб етишадилар.\nЯнгиариқ тумани “Саид Абдулло Румий” масжиди имом-хатиби\nPrevious Post:ВАҚТ БЕБАҲО НЕЪМАТ\nNext Post:ЁШЛАРИМИЗНИ ДИНДАН ҚАБИҲ НИЯТЛАРДА ФОЙДАЛАНУВЧИЛАРНИНГ ТУЗОҒИДАН САҚЛАЙЛИК


Ўзбекистон банклари ўртасидаги танлов якунлари | NORMA.UZ\nЎзбекистон банклари ўртасидаги танлов якунлари\nРеспублика Марказий банки маълумотларига кўра, 2015 йилда аҳоли омонатларини жалб қилиш бўйича ўтказилган танловда республика банкларининг 854 филиали ҳамда 4 295 мини-банклари ва махсус кассалари иштирок этди.\nТанлов ғолибларини тақдирлаш маросими Ўзбекистон банклари Ассоциациясида бўлиб ўтди.\nТанлов натижалари бўйича саккизта асосий номинация бўйича ғолиблар аниқланди. Демак, қуйидагилар танлов ғолиблари деб эътироф этилди:\n- «Аҳоли омонатларини жалб қилиш бўйича йилнинг энг яхши банки» номинациясида Ташқи иқтисодий фаолият миллий банки;\n- «Шаҳарларда аҳоли омонатларини жалб қилиш бўйича йилнинг энг яхши филиали» номинациясида АТБ «Ўзсаноатқурилишбанк»нинг Амалиёт бошқармаси;\n- «Қишлоқ жойларда аҳоли омонатларини жалб қилиш бўйича йилнинг энг яхши филиали» номинациясида АТ «Алоқабанк»нинг Навоий филиали (Кармана тумани);\n- «Пластик карточкалар асосида иш ҳақи лойиҳаларини амалиётга жорий этиш бўйича энг яхши банк филиали» номинациясида АТБ «Микрокредитбанк»нинг Косонсой филиали;\n- «Шаҳарларда аҳоли омонатларини жалб қилиш бўйича йилнинг энг яхши мини-банки» номинациясида АТБ «Қишлоқ қурилиш банк»нинг Фарғона филиали «Фарғона» мини-банки;\n- «Қишлоқ жойларда аҳоли омонатларини жалб қилиш бўйича йилнинг энг яхши мини-банки» номинациясида АТБ «Микрокредитбанк»нинг Пискент филиали «Муротали» мини-банки;\n- «Шаҳарларда аҳоли омонатларини жалб қилиш бўйича йилнинг энг яхши жамғарма/махсус кассаси» номинациясида АТИБ «Ипотека банк»нинг Қашқадарё филиалига қарашли 8-сонли жамғарма кассаси;\n- «Қишлоқ жойларда аҳоли омонатларини жалб қилиш бўйича йилнинг энг яхши жамғарма/махсус кассаси» номинациясида АТБ «Инвест финанс банк»нинг Зангиота филиалига қарашли 1-сонли жамғарма кассаси.\nШунингдек 11 та қўшимча номинация бўйича ҳам ғолиблар аниқланди.\nЭслатиб ўтамиз, жисмоний шахсларнинг омонат ҳисобварақларига қўйиладиган маблағлари барча турдаги солиқлардан озод қилинган бўлиб, уларнинг манбалари декларация қилинмайди ҳамда ушбу маблағларни омонатчилар ҳеч қандай чекловларсиз тасарруф этадилар.\nАмалдаги тартибга мувофиқ жисмоний шахсларнинг тижорат банклари депозит ҳисобварақларидаги омонатлари давлат томонидан ҳимояланган ҳамда омонатнинг миқдоридан қатъи назар тўла ҳажмда қоплаб берилиши кафолатланган.\nМазкур чора-тадбирлар банк тизимини янада ривожланишига ижобий таъсир кўрсатди. Бугун мамлакатимизда фаолият кўрсатаётган тижорат банклари миллий ҳамда чет эл валютасида чекланмаган миқдорда ва муддатларда 250 дан ортиқ омонат турини аҳолига таклиф этмоқда. Депозитга қўйилаётган маблағларнинг миқдори охирги беш йилда 3,6 маротабага, 2015 йилда эса 28 фоизга ошди.


Фармон Тошев. Бригадир (ҳажвия) | www.ziyouz.uz\nБош саҳифа Ўзбек насри онлайн антологиясиФармон Тошев (1954)Фармон Тошев. Бригадир (ҳажвия)\nТайёрлов идорасида Шамси ака Тошниёзов деган одам ишларди. Раҳматлик кам гапирса-да, ҳазил-мутойибани жойига қўярди.\nЁзги мавсумда маҳсулот кўпайиб, анча-мунча ишчи ёллашга тўғри келган. Кимдир мева-чевага қути ясайди, кимдир тери ошлайди, яна бири жунни тозалайди.\nБир куни тушликда жўралари билан улфатчиликдан қайтса, ишчилар ўз билганича дам олиш билан овора. Фақат ёши каттароқ Қудрат ака ишлаяпти. Бу одам шу корхонада улғайган, деса ҳам бўларди. Қоровулликдан тортиб барча юмушларни бажариб юради. Ўқимаганлиги учунми, сал соддароқ, ҳамма гапни тўғри маънода тушунади.\nХуллас, Шамси ака ароқнинг кайфи билан мавсумий ишчиларни ландовурликда, дангасаликда айблаб, роса уришади:\n– Нима, энди ҳар биттангнинг орқангдан пойлаб ўтиришим керакми? Қудрат акага ўхшаб, ҳалол ишласаларинг бўлмайдими?! Бўпти, энди ҳаракатларингни минутма минут ҳисобга оламан. Бугундан бошлаб Қудрат ака сизларга бригадир!\nШу зайлда икки-уч кун ўтибди. Тайёрлов идорасида ҳар душанба эрталаб режалаштириш бўлади. Директор, омбор мудирлари, ҳисобчи ҳафталик ишларни келишиб оладилар. Гоҳида райижроқўмдан вакил иштирок этади.\nҲамма йиғилгач, директор энди гап бошлаганда эшик очилиб, костюм-шим кийиб, галстук боғлаб олган… Қудрат ака кириб келади. Оёғида ялтироқ туфли, қўлида эса блокнот.\n– Кечирасизлар, ишчиларни йўқлама қилиб, сал кечикдим…\nҲамма ҳайрон. Одатда бундай пайтда у чой келтириб берарди. Саратонда ясаниб келган одамни кўриб хонадагилар кулгисини базўр яшириб туради. У эса ҳеч нарса билмагандек даврадаги стуллардан бирига ўтиради. Директор ўз ишчисининг бу ҳаракатини ҳазм қила олмай, атрофдагиларга қарайди.\n– Ҳа, Қудрат ака, тинчликми? Нима бало, уйланаяпсизми? Ясан-тусан зўр-ку!\n– Хизматчилик, ўртоқ бошлиқ. Мени мавсумий ишчиларга бригадир этиб тайинлашганди. Топшириқ бўлса, олай деб келдим…\nРаҳбар яна ёнидагиларга кўз югуртирди. Шамси ака мийиғида кулиб қўйди. Директор бу томоша айнан шу кишининг навбатдаги ҳазили эканини тушунди ва юмшоққина деди:\n– Яхши, сиз болалар билан ишлаб туринг, ўзим чақираман.\nҚудрат ака чиқиб кетгач, раҳбарнинг хонасидан “гурр” этиб кулгу кўтарилди.\n← Аввалги Аввалги Ражаббой Раупов. Иймон минораси (ҳикоя)\nКейинги → Кейинги: Фахриддин Содиқ. Яхши одам (ҳикоя)


Тошкентдаги 117-сонли боғча вақтинча ёпилди. Икки нафар тарбиячи ва болаларда коронавирус аниқланди - Daryo\n17:47, 15.03.2021 26555\nТошкентдаги 117-сонли боғча вақтинча ёпилди. Икки нафар тарбиячи ва болаларда коронавирус аниқланди\nТошкент шаҳридаги боғчаларнинг бирида 4 нафар коронавирусга чалиниш ҳолати аниқланди, дея хабар қилмоқда Мактабгача таълим вазирлиги.\nМаълум қилинишича, 2021 йилнинг 13 март куни Тошкент шаҳри Олмазор туманидаги 117-сонли давлат мактабгача таълим муассасасида 2 нафар тарбияланувчи ва 2 нафар тарбиячида коронавирус инфекцияси аниқланди.\n15 март куни эса ушбу мактабгача таълим муассасасининг иш фаолияти вақтинча тўхтатилди.\n«Аҳолининг санитария-эпидемиологик осойишталиги тўғрисида»ги қонун 12-моддаси «ж» бандига асосан мактабгача таълим ташкилоти ходимлари ва тарбияланувчилари 14 кунлик тиббий назоратга ўтказилади.\nБундан аввал Тошкентда коронавирусга чалиниш ҳолатлари асосан ўқувчилар, талабалар ва ташкилот ходимлари орасида кўпайгани маълум қилинганди.\nЭслатиб ўтамиз 14 март куни Ўзбекистонда коронавирус инфекциясини юқтириб олиш билан боғлиқ 111 та янги ҳолат аниқлангани, бу 2020 йил 24 декабрдан (112 та ҳолат) бери кузатилган энг ёмон антирекорд экани ҳақида хабар берилган эди.\nУшбу 111 та ҳолатнинг 93 таси Тошкент шаҳрида аниқланган. Умуман олганда, Тошкентда сўнгги бир ҳафта ичида касалланиш ҳолатлари сони кескин ошган. Шу муносабат билан шаҳарда карантин талабларига риоя қилиниши устидан назорат кучайтирилиши маълум қилинди.\n23:55, 08.07.2021 164663\nНаманганда топилган бомбалар, ҳайвонларни ҳам безор қилган жазирама, «Абдуллажон» фильмида суратга тушган актёрнинг дафн маросими. 8 июль суратлари\n22:56, 06.07.2021 166144\n«У билан келишиш жуда қийин эди». Нурсултон Назарбоев Ислом Каримов ҳақида\n23:15, 19.07.2021 126202\nОтабек Умаров Мурод Хонтўраев вафоти муносабати билан таъзия билдирди\n19:33 Бугун 0\nҚўқонда бир-бирига туташ 5 та хонадонда ёнғин содир бўлди\n19:21 Бугун 1478\nБолливуд актрисаларининг омад келтирувчи туморлари (фото)\n19:09 Бугун 2883\nХоразмда тотализатор орқали қўлга киритган 4 та уй ва 3 та машинани фарзандлари номига расмийлаштирган фуқарога жиноят иши қўзғатилди\n18:56 Бугун 2173\nТИВ Ўзбекистонга келган туристда коронавирус аниқланса, у ўз юртига қайтарилишини маълум қилди\n23:56, 29.07.2021 84405\nҚибрайда бир оиланинг 4 аъзоси ва уйдаги ёлланма ишчи ўлдириб кетилди. Гумонланувчи қўлга олинди\n20:43, 29.07.2021 72098\nСурхондарёда профилактика инспекторининг ёрдамчилари ИИБга олиб кетилаётган фуқарони уриб, ўлдириб қўйди\n20:54, 29.07.2021 66424\nЭлдор Шомуродовнинг «Рома»даги маоши маълум бўлди\n23:19, 29.07.2021 62686\nРоппа-роса бир йил аввал Ўзбекистонда рекорд даражада кўп — 9517 киши ковиддан даволанаётган эди. Бунақаси бундан аввал ҳам бўлмаган, кейин ҳам бўлгани йўқ


Келажак юлдузлари: Муҳаммад Амин Алиев билан интервью – Uzbekistan Taekwondo WT Association\nКелажак юлдузлари: Муҳаммад Амин Алиев билан интервью\nМуҳаммад Амин Алиев – 2006 йил 23 март куни Фарғона вилоятининг Қўқон шаҳрида дунёга келган. Дастлаб шаҳар сўнгра мамлакат миқёсидаги мусобақаларда кучлилар қаторидан жой олган. Кадетлар бўйича терма жамоа аъзоси. Отаси Қаҳрамон Исабоев ўзи спортчи бўлганлиги боис Муҳаммад Аминни 4 ёшида спортнинг таеквондо WT тури бўйича мураббий Собир Назаралиевга олиб борди. Тўғри айрим ота-оналар учун бу жуда кичик ёш дейиши мумкин лекин болалар спорт билан шуғулланишни қанчалик эрта бошласа шунчалик унга кўникиш ва мослашиш осон кечади. Йиллар ўз сўзини айтди. Муҳаммад Амин аста-секин таэквондо сир-асрорларини ўргана бошлади. Мураббийсининг таъкидлаши бўйича бироз эринчоқ бўлсада у устози томонидан берган барча юкламаларни беҳато бажаришга интилади.\n2019 йил Тошкентда ўтган кадетлар ўртасидаги Жаҳон чемпионатида -33кг вазн тоифасида юртимиз шарафини ҳимоя қилган Муҳаммадамин 1/16 финалда британиялик Оуен Блантни 23:2, нимчорак финалда филиппинлик Хулио Мигель Сапатани 23:3, чорак финалда швециялик Адеми Блеронни 17:5 ҳисоблари билан мағлуб этиб ярим финалга чиққан. Ярим финалда украиналик Максим Маненковга имкониятни бой бериб, бронза медалига эга чиққан эди.\n– Муҳаммад Амин спортда дўстларингиз кўпми? улар билан келишиб кетиш қийин кечмадими?\n– Жамоада дўстларим кўп. Мен улар билан тез тил топишиб бир оиладек бўлдик. Ҳозир машғулотларни давом эттиряпмиз.\n– Ўтган йили Жаҳон чемпионатида иштирок этдингиз. Бу нуфузли мусобақада иштирок этишингизни билганмидингиз?\n– Албатта нуфузли мусобақага қадар ҳар йили мамлакат чемпионати ташкил этилади. Мен ушбу чемпионатда биринчи ўринни эгаллаб кадетлар терма жамоасига қабул қилиндим ва дунё биринчилигига пухта тайёргарлик кўрдим. Бироз қийин кечган жиҳати вазнимни ушлаб туриш бўлди. Бундай катта спорт байрами бўлади деб кутмаган эдим. Ўз вазнимда 4 та жангда ғалабага эришдим лекин финалга ўтиш учун бўлган учрашувда бироз омад келмади ва мен Жаҳон чемпионатида шоҳсупанинг учинчи поғонасидан жой олдим.\n– Бу ҳам катта ютуқ. Насиб қилса яна қандай мусобақаларда иштирок этишни мақсад қилгансиз?\n– Мен ҳам боксчи, курашчи акаларимдек катталар ўртасида Олимпиада ўйинлари ва Жаҳон чемпионатларида юртимиз шарафини муносиб ҳимоя қилишни мақсад қилганман.\nOldingi xabarБеш нафар таэквондочимиз "Sin fronteras virtual championships" онлайн мусобақасида қатнашмоқда\nKeyingi maqolaИбратли ҳикоя: Чўпонлик қилиб кибрни йўқотган талаба